Pengurusan Bandar-Bandar Bangsa Rom

Korang tau tak yang Allah pernah mention bangsa Rom dalam al-Quran.

Allah berfirman:
Orang-orang Rom telah dikalahkan. Di negeri yang dekat sekali; dan mereka sesudah kekalahannya itu akan mengalahkan lawannya (Ar-Rum, Ayah 2 – Ar-Rum, Ayah 3)

Kalau kita baca sejarah dan tamadun Rom, memang sangat menarik! Selain terkenal dengan kehebatan dalam peperangan dan penjarahan kota-kota besar, bangsa ini juga sungguh bijak mentadbir dan menguruskan bandar. Beberapa aspek yang positif patut kita puji.

Bangsa Rom sangat cintakan kebersihan.

Tempat mandian umum banyak dibina dalam bandar. Masyarakat dari pelbagai latarbelakang dan status dapat masuk membersihkan diri serta bersosial. Bayangkan swimming pool zaman kita ni. Mungkin taklah secanggih zaman kita ni, tapi itu pun sudah cukup mengagumkan di zaman itu. Mandian panas juga dianggap sebagai satu aktiviti fizikal yang menyihatkan. Kalau dah mandi bersih, barulah segar kan.

Bandar-bandar di Rom juga melangkaui zaman dengan sistem perlongkangan yang sistematik.

Mereka melengkapi bandar dengan aqueducts yang kompleks. Ia mampu menyalurkan air segar daripada gunung berdekatan ke dalam bandar untuk kegunaan harian. Saluran yang sama juga dimanfaatkan untuk mengeluarkan sisa buangan dan sampah sarap kota. Dengan cara ini, masyarakat bandar Rom mampu mengekalkan standard kebersihan setiap hari.

Satu lagi sisi positif mereka ialah pada pengurusan kesihatan.

Mereka mempunyai doktor-doktor terlatih yang sedia merawat dalam pelbagai procedure kesihatan. Hospital pun dah ada zaman tu. Selain daripada itu, diorang juga tekankan pada mencegah daripada merawat. Bak kata pepatah Melayu, jangan dah terhantuk baru nak terngadah. Budaya kebersihan dan pengamalan herba banyak membantu aspek kesihatan ini.

Senang kata, orang Rom ni memang kejam dan licik dalam peperangan. Tapi pengurusan bandar diorang A+. Ambillah yang jernih, buanglah yang keroh.


Saintis Jumpa Rawatan Terbaru Untuk Sakit Kanser?

Antara teknik rawatan baru yang banyak membantu pesakit kanser ialah terapi sel Chimeric Antigen Receptor-T (CAR-T). Kebiasaannya, terapi sel-T ini digunakan untuk sesetengah kanser darah seperti leukemia lymphocytic akut (ALL) dan limfoma. Tetapi menerusi satu kajian terbaru, sel CAR-T masih ada dalam badan dua pesakit yang menerima rawatan terapi ini tanpa sebarang tanda penyakit kanser kembali.

Ini menunjukkan bahawa sel CAR-T dianggap penawar terbaik bagi sesetengah kanser darah.  Begitupun, untuk menggunakannya untuk merawat tumor masih dianggap mencabar dan memerlukan penambahbaikan oleh pakar-pakar perubatan.

Sebelum ini, dalam banyak ujian percubaan terapi CAR-T, terapi ini berjaya membantu pesakit kanser pulih selepas diberi tempoh beberapa bulan untuk hidup. Bagaimanapun, kesan jangka panjang terapi ini tidak pernah dikaji secara mendalam oleh komuniti perubatan. Tetapi semua itu berubah menerusi penerbitan kajian Profesor Carl June dari Universiti Pennsylvania dalam jurnal Nature.

Dalam kajiannya, beliau mendapati sel yang diubahsuai menerusi terapi CAR-T ini masih berupaya mengesan dan membunuh sel kanser walaupun selepas 10 tahun. Sel-sel ini diambil daripada dua orang pesakit limfoma yang menjalani terapi CAR-T pada 2010. Kedua-duanya disahkan pulih daripada kanser dengan semua simptom kanser yang dialami hilang.

Salah seorang pesakit ini ialah Doug Olson. Olson, 75, merasakan dunianya hancur berkecai selepas doktor mendiagnosis dirinya menghidap leukemia limfosit pada 1996. Setelah itu, dia mula menjalani rawatan kemoterapi dan pada satu ketika, doktornya Dr David Potter mencadangkan pemindahan tulang sum-sum untuk membantunya pulih. Dr Potter turut mencadangkan Olson menyertai ujian percubaan terapi sel CAR-T sebagai rawatan alternatif.

Dia melihat terapi sel CAR-T sebagai alternatif terbaik kepada prosedur berkenaan dan melihatnya sebagai cara sains melawan penyakit ini. Beberapa minggu selepas menjalani terapi berkenaan, Olson jatuh sakit selama seminggu dan dimasukkan ke hospital selama tiga hari.

Dia masih ingat pada minggu berikutnya, dia bertemu semula dengan Dr Potter. Dalam pertemuan tersebut, beliau mendedahkan satu berita baik kepada Olson: tiada satu pun sel kanser dikesan dalam badannya. Keputusan sama turut dialami oleh seorang lagi pesakit, pesara Bill Ludwig.

Apabila mereka memeriksa darah kedua-dua bekas pesakit itu, mereka terkejut melihat sel CAR-T masih aktif dan membantu sel lain membentuk tindak balas sistem imun kepada sel kanser. Profesor June merasakan melalui dapatan ini, sel CAR-T tetap meronda memburu sel kanser yang berpotensi. Ini menunjukkan fungsi sel-T yang diubahsuai itu terus aktif walaupun selepas tempoh yang lama.

Bagi Profesor Martin Pule, penerbitan kertas kajian ini dianggap sesuatu yang hebat. Ini kerana ia memberi alternatif pemulihan kepada pesakit yang tidak memberi tindak balas terhadap rawatan kemoterapi. Bagi Profesor David Potter pula yang terlibat dalam kajian ini, melihat pesakit yang pulih dan tidak lagi diganggu dengan kanser memperlihatkan terapi sel CAR-T sebagai penawar untuk sesetengah kanser darah.

Begitupun, tidak semua kanser seperti tumor berkesan dengan terapi sel CAR-T. Ini kerana menurut Prof Pule, tumor kebiasaannya dikelilingi oleh protein dan sel yang melindungi mereka daripada tindak balas sistem imun. Protein dan sel sebegini digelar persekitaran mikro tumor. Selain itu, terapi sebegini memakan kos yang mahal tetapi Prof June percaya kosnya boleh diturunkan seiring dengan perubahan semasa.

Walaupun terapi sel CAR-T terbukti boleh menewaskan tumor kanser seperti neuroblastoma, tetapi ia diatasi oleh persekitaran mikro yang mengelilingi tumor berkenaan. Bagaimanapun, ketika ini, ujian percubaan klinikal terapi sel CAR-T generasi kedua sedang dijalankan. Terapi sel CAR-T ini telah direka bukan saja untuk mengenalpasti tumor tetapi berupaya menangkis tekanan persekitaran mikro.

Menariknya, kedua-dua Olson dan Ludwig menikmati kehidupan normal bertahun-tahun selepas diberitahu mereka hanya mempunyai hayat beberapa bulan akibat kanser. Selepas pulih, Olson menyertai pelbagai acara maraton sehingga 2018. Sementara Ludwig pula mengembara ke seluruh Amerika Syarikat dengan karavan dan meraikan pelbagai keraian bersama keluarga selepas disahkan pulih.

Bagaimanapun, bekas pegawal penjara itu meninggal dunia akibat komplikasi Covid-19 pada awal tahun lepas. Bagi Olson pula, dia sentiasa bersyukur kepada Tuhan dan berterima kasih kepada penemuan sains terkini yang menyelamatkan nyawanya. Baginya, ia merupakan satu harapan yang berupaya mengejutkan semua orang.

RUJUKAN

Geddes, L. (2022, 2 Februari). First patients of pioneering CAR T-cell therapy ‘cured of cancer’. The Guardian.

Ungar, L. (2022, 3 Februari). Doctors: Cancer patients cured a decade after gene therapy. Associated Press.


Kampung Nabi Ibrahim Di Turkiye Hampir Musnah Dilanda Gempa

Şanlıurfa mengejutkan satu dunia. Sebuah bangunan 7 tingkat di Haliliye telah runtuh menyembah bumi.

Gempa bumi 7.8-magnitude direkodkan melanda Turki. Kalau buka youtube atau tiktok, boleh cari balik rakaman tragedi yang disiarkan Urfa TV.

Selain daripada Sanliurfa, daerah lain di Turki yang terkesan ialah Gaziantep, Malatya dan Diyarbakir. Di jalanan Kahramanmaras sahaja, 12 bangunan habis musnah. Bayangkan ramai mana korbannya?!

Pada 8 Februari, jumlah kematian akibat gempa di selatan Turki dan utara Syria mencapai 3,400 nyawa. Manakala 9,622 orang dijumpai cedera dan lebih ramai lagi yang masih terperangkap dalam timbunan batu.

Sanliurfa adalah kampung Nabi Ibrahim. Ia menjadi lokasi dakwah baginda kepada Raja Namrud. Justeru ia tidak sekadar penting bagi anthropologist, bahkan kota Sanliurfa mengandungi nilai sentimental dan sejarah bagi Umat Islam.

Kru Jejak Rasul yang biasa kita tengok kat tv sambil tunggu buka puasa, pernah singgah ke Sanliurfa. Boleh cari kat Youtube. Di halaman Masjid Halil-Ür Rahman, tersedia kolam air dipenuhi ikan-ikan yang tak ditangkap orang. Dikatakan lokasi ini menjadi saksi kegigihan dakwah Nabi Ibrahim. Baginda juga dipanggil khalilullah iaitu kekasih Allah. Ada yang mengatakan panggilan ini kerana baginda takkan menjamah makanan kecuali secara berjemaah. Maka kerana menjaga kasih sayang sesama manusia, Allah menaikkan darjat Nabi Ibrahim sebagai kekasih Allah.

Barangkali, di sinilah medan debat Nabi Ibrahim yang masyhur itu:

Ketika bintang terbenam, baginda berkata, ”Aku tidak suka kepada yang terbenam.” Masa bulan terbenam baginda jelaskan, “Sungguh, jika Tuhanku tidak memberi petunjuk kepadaku, pastilah aku termasuk orang-orang yang sesat.” Bila matahari pulak tenggelam, Nabi Ibrahim terus bersaksi, “Wahai kaumku! Sungguh aku berlepas diri apa yang kamu persekutukan. Aku hadapkan wajahku kepada Allah yang menciptakan langit dan bumi dengan penuh kepasrahan mengikuti agama yang benar, dan aku bukanlah termasuk orang-orang musyrik.”

Berdekatan kolam ikan di Masjid Halil-Ür Rahman ini, berdiri tiang-tiang putih. Sesetengah orang mendakwa di situlah tapak api yang dinyalakan untuk membakar Nabi Ibrahim. Bagaimanapun pengkaji sejarah menafikan hal tersebut kerana tiang-tiang itu didirikan selepas zaman Rasul tersebut.

Jumlah orang awam yang cedera naik kepada 8,533 di Turki dan 1,089 di Syria. Seperkara lagi yang dirisaukan selain nyawa adalah tinggalan sejarah. Bangunan lama khazanah bangsa menjadi simbol kegemilangan nenek moyang terdahulu. Dinding-dinding berdebu itu semuanya saksi bisu. Sepertimana nyawa manusia yang takkan mampu dikembalikan lagi, kompleks bersejarah juga takkan boleh ditukar ganti. Gempa bumi meruntuhkan menara tinggi dan dinding kukuh tanpa sedikit pun ihsan.

Hampir 2 jam jarak perjalanan dari Sanliurfa, terdapat Istana Gaziantep yang sudah berdiri sejak zaman Rom. Maharaja Byzantine, Justinian I meluaskan temboknya dan ditambah dengan lapisan pertahanan. Kerajaan Hittiten pernah menggunakannya sebagai menara pemerhati. Angkara gempa bumi, sebahagian tembok luar Istana runtuh. 5,000 nyawa terkorban di hari tersebut.

Masjid Sirvani yang dibina abad ke-17 turut mengalami kerosakan. Begitu juga Masjid Yeni Cami. Kubu Diyarbakir dan Hevsel Gardens Cultural Landscape ikut nyaris musnah.


Pertempuran Talas: Perang Antara Kekhalifahan Abbasiyah Dan Juga Dinasti Tang China

Pertempuran Talas merupakan pertempuran yang amat penting dalam pengukuhan syiar Islam di Asia Tengah. Tidak keterlaluan aku katakan bahawa Islam yang wujud di Kyrgyztan, Tajikistan, Kazakhstan, Turkmenistan dan Uzbekistan pada hari ini adalah kerana kejayaan tentera Islam memenangi Pertempuran Talas ini lalu menghentikan perluasan kuasa Dinasti Tang ke Barat. Pemberontakan An Lushan di kemudian harinya yang menyebabkan kesemua askar Dinasti Tang meninggalkan pos mereka di Asia Tengah juga menyumbang kepada penyebaran dan pengukuhan Islam di Laluan Sutera pada tahun-tahun mendatang.

Pertempuran Talas terjadi pada tahun 751 Masihi di antara Dinasti Abbasiyah dari Barat dengan Dinasti Tang dari Timur. Pertempuran ini berlaku di sebuah lembah yang bernama Talas atau Talaz yang terletak di Negara Kyrgyztan moden, tidak jauh dari sempadan Kazakhstan.

Pada ketika itu, pemerintah yang menerajui Dinasti Abbasiyah ialah pengasasnya sendiri iaitu Khalifah Abu Al-Abbas As-Saffah. Baginda pada waktu itu baru sahaja mengusir saki-baki keluarga khalifah Bani Umaiyyah yang terakhir ke Andalusia. Penting bagi baginda untuk memperkukuhkan dinasti baru yang diasaskannya dari Wilayah Khurasan ini termasuklah di Asia Tengah, yang bakal menjadi medan pertempuran antara dua kuasa besar dunia pada zaman itu.

Dinasti Tang pula diterajui oleh Maharaja Xuanzhong, pemerintah ke-tujuh dinasti ini. Maharaja ini terkenal dengan permulaannya kejatuhan Dinasti Tang setelah berlakunya Pemberontakan An Lushan pada tahun 755 Masihi di Utara China.

Asia Tengah semestinya menjadi wilayah yang didambakan semua pihak kerana Laluan Sutera yang menghubungkan Timur dan Barat menjanjikan kekayaan yang bakal memperkuatkan sesebuah empayar. Pembangunan kota dan ekspedisi ketenteraan pastinya dapat dibiaya dengan mudah jika sesebuah kerajaan itu menguasai Laluan Sutera (Silk Road) dan juga Laluan Dupa (Incense Road) di Asia Selatan.

Sebelum terjadinya Perang Talas, wilayah Asia Tengah ini seringkali menjadi medan pertempuran di antara Dinasti Tang, Dinasti Umayyah dan juga penduduk setempat di wilayah yang lebih dikenali sebagai Syr Darya ini.

Pertempuran Talas adalah perang yang tidak dapat dielakkan. Ego dua empayar bakal ditentukan secara mutlak di lembah sungai yang besar ini.

Dinasti Abbasiyah dibantu oleh tentera dari Empayar Tibet yang membenci Dinasti Tang manakala tentera upahan Karluk pula menyertai angkatan Dinasti Tang.

Kemenangan sebenarnya amat mudah buat Dinasti Abbasiyah kerana ketika berlakunya pertempuran, askar Karluk yang berjumlah 2/3 daripada keseluruhan askar Dinasti Tang telah berpaling tadah dan menyerang askar Cina ini dari dalam.

Tentera Tibet dan Abbasiyah pula menyerang dari hadapan menyebabkan askar Tang berundur menuju ke China. Hanya 2,000 orang askar sahaja yang berjaya pulang ke China daripada 10,000 orang yang memulai perang ini.

Signifikasi daripada kemenangan ini, kuasa-kuasa kecil di Asia Tengah tidak lagi membayar ufti kepada Dinasti Tang, sebaliknya membayarnya sama ada kepada Kerajaan Uighur, Kerajaan Tibet atau pun kepada Khalifah Abbasiyah sendiri.

Walaupun Pertempuran Talas tidak menandakan berlakunya pengislaman besar-besaran di Asia Tengah, namun seperti kata Vasily Bartold, seorang sejarawan Russia, kejayaan tentera Islam di Turkestan ini, walaupun tidak diraikan oleh sejarawan Islam, ianya masih penting dalam menentukan tamadun manakah yang seharusnya diwarisi oleh warga Turkestan. Adakah Tamadun China atau Tamadun Islam?

Namun, signifikasi terbesar padaku ialah berlakunya pemindahan teknologi pembuatan kertas dari China ke Samarkhand yang dikatakan dipelopori oleh tahanan perang berbangsa Cina ini. Kertas dari Samarkhand amat penting di zaman kegemilangan ilmuwan Islam Abbasiyah. Malah, teknologi pembuatan kertas ini melarat ke beberapa negeri jajahan Abbasiyah sehingga boleh didapati di Kota Baghdad pada tahun 794 Masihi.

Pertempuran Talas bukanlah pertempuran yang besar impaknya pada penyebaran Islam dan penguasaan wilayah di Asia Tengah namun ianya merupakan pertempuran penting dua tamadun hebat dunia pada waktu itu dan bolehlah dikatakan bahawa teknologi pembuatan kertas telah menyemarakkan lagi budaya ilmu di kota-kota Islam seperti Bukhara, Samarkhand, Merv, Baghdad, Nishapur, Herat dan banyak lagi.


Ivermectin: Rawatan Ajaib Melawan Jangkitan COVID-19?

Seperti yang pembaca sudah sedia maklum, setakat ini dunia masih bergelut menentang penyebaran dan jangkitan COVID-19. Walaupun sesetengah bahagian dunia sudah menunjukkan penambah-baikan yang ketara dalam konteks jumlah kes kumulatif dan kadar kematian (terima kasih atas usaha vaksinasi yang tuntas dan terbukti berkesan), situasi yang sama tidak terlihat di blok-blok dunia yang lain.

Sekiranya kita memerhatikan negara dunia ketiga seperti Malaysia, kita kelihatan terkial-kial, diburukkan lagi dengan keranapan struktur sosial dan ekonomi yang hampir menjadi realiti, lantaran kelelahan para petugas kesihatan dan juga perspektif rakyat marhaen melihat keadaan yang tidak bertambah baik walaupun perintah berkurung dan sekatan ekonomi yang berpanjangan telah dikuatkuasakan. Sekadar menambah minyak ke dalam api, sikap sambil lewa ahli politik dan golongan 20 teratas dalam membendung penyebaran COVID-19 juga amatlah mengecewakan.

Walaupun vaksin merupakan cara yang terbaik setakat ini (yang telah dibuktikan oleh ujian klinikal) dalam usaha melawan wabak COVID-19, sebagai langkah pencegahan, fungsi vaksin tampak terhad sekiranya pesakit yang belum sempat divaksin dijangkiti virus tersebut.

Rawatan akut untuk jangkitan COVID-19 yang telah dibuktikan oleh ujian klinikal dilihat sangat terbatas dari segi keberkesanannya, lebih-lebih lagi dalam usaha merawat jangkitan COVID-19 yang bertahap lebih kritikal. Beberapa rawatan, tahniah atas usaha bersama saintis dalam ujian RECOVERY seperti steroid dan juga ubat antivirus Remdesivir merupakan antara hasil kajian yang didapati sedikit sebanyak membantu memendekkan tempoh rawatan pesakit COVID-19 walaupun kadar kematian tidak menunjukkan banyak perbezaan dalam jangka masa panjang.

Ini telah membawa kepada penyebaran usaha merawat jangkitan coronavirus secara rawak, contohnya menggunakan antibodi monoklon (monoclonal antibody) seperti tocilizumab di Ireland dan juga  semestinya, nama rawatan yang paling sensasi sejak kebelakangan ini sehingga ia dipolitikkan di persidangan parlimen; Ivermectin.

Secara ringkas, Ivermectin merupakan ubat anti-parasit spektrum-luas (broad-spectrum antiparasitic agent) yang  kerap digunakan dalam melawat jangkitan parasit seperti scabies dan strongyloidosis. Walaupun dimomokkan oleh kenyataan bahawa Ivermectin merupakan ubat khusus untuk haiwan, ini tidak benar sama sekali kerana Ivermectin acapkali digunakan untuk merawat jangkitan parasit seperti yang telah dijelaskan di atas sehingga ia dimasukkan dalam senarai “Ubat-Ubatan Penting WHO” sejak didaftarkan pada 1981.

Penggunaan Ivermectin dalam rawatan jangkitan akut pneumonia (jangkitan paru-paru) COVID mula mendapat perhatian dunia sejak penerbitan kajian Caly et al (masih dalam tempoh kajian setakat waktu artikel ini ditulis) yang mendakwa bahawa Ivermectin dalam dos yang tinggi mampu untuk menghentikan replikasi SARS-CoV-2 dalam ujian in-vitro (di dalam tabung uji).

Penemuan separa masak ini membuktikan manusia sanggup melakukan apa sahaja apabila terdesak kerana kita boleh melihat tindakan beberapa negara Amerika Latin yang segera meluluskan penggunaan Ivermectin secara membuta tuli, sepertimana yang berlaku di Peru, Bolivia dan Guatemala. Walaupun diberi amaran oleh pakar perubatan sedunia bahawa keberkesanan Ivermectin belum terbukti secara kukuh, lumrah manusia yang lebih gemar akan penyelesaian ajaib melonjakkan lagi populariti Ivermectin sehingga penjualannya berleluasa di dalam pasaran gelap di sekitar kawasan Amerika Latin.

Menariknya, beberapa hari selepas artikel terbitan Caly et al dilancarkan, ia ditarik balik atas alasan kajiannya masih belum sesuai untuk peer review (kajian semula oleh sekumpulan saintis yang lain).

Sementara itu, PAHO (Organisasi Kesihatan Pan-Amerika) turut mengeluarkan terbitan am mereka yang membantah penggunaan ivermectin dalam praktis klinikal atas sebab keselamatan dan keberkasanan ivermectin yang belum sepenuhnya teruji dalam merawat jangkitan COVID-19.8

Laporan awal dalam kajian asal Caly et al turut menimbulkan beberapa persoalan; pertamanya dos yang digunakan di dalam laporan berdasarkan kajian in-vitro iaitu 5µM adalah mustahil untuk dicapai di dalam kajian in-vivo (dalam organisma hidup) memandangkan kepekatan plasma tertinggi yang pernah direkodkan di dalam mana-mana organisma hidup hanyalah 0.28µM.

Ini hanya berjaya dicapai dengan menggunakan dos sebanyak 1700µg/kg (lebih kurang 9 kali lebih tinggi dari dos selamat yang dicadangkan oleh FDA). Secara mudahnya, ini boleh diibaratkan seperti melemaskan bakteria di dalam piring petri dengan sesudu alkohol dalam kepekatan yang tinggi, atau menelan pencuci tangan beralkohol seperti yang dicadangkan oleh Presiden Trump.

Selain itu, persoalan seterusnya ialah berkenaan ujian pembolehubah rawak (randomised-controlled trial, RCT) yang telah dijalankan setakat Februari 2021 menunjukkan bahawa ujian-ujian tersebut kebanyakannya melibatkan kumpulan populasi yang terlalu rambang, di samping penerimaan rawatan eksperimentasi lain dalam ujikaji yang sepatutnya hanya ditumpukan kepada fungsi ivermectin.

Seperti yang kita pelajari dalam asas kelas sains di sekolah rendah, kualiti pembolehubah perlu dijaga sebaik mungkin bagi menghasilkan keputusan kajian yang memuaskan. Terdapat juga RCT yang belum didaftarkan, memburukkan lagi keadaan untuk mengelakkan hasil kajian yang berat sebelah, tambahan lagi, menyukarkan usaha dalam pengumpulan data secara global di kalangan para saintis.10

Kewujudan kajian-kajian yang tidak memberangsangkan ini menunjukkan tidak ada bukti kukuh yang menunjukkan bahawa Ivermectin lebih berkesan kalau dibandingkan dengan placebo ataupun rawatan mengikut piawaian. Namun begitu, kerosakan yang timbul hasil dari penyebaran maklumat yang dimanipulasikan oleh golongan tidak bertanggungjawab ini tidak dapat diundurkan.

Pembaca mungkin tertanya-tanya mengapakah ahli-ahli sains sangat membantah penggunaan rawatan yang belum cukup terbukti di dalam suasana klinikal? Ini boleh dirujuk dalam kes kesan sampingan thalidomide yang pernah menggemparkan dunia beberapa dekad lepas (mungkin akan ada artikel tentang thalidomide selepas ini sekiranya trivia itu belum pernah disentuh oleh mana-mana penulis The Patriots).

Penggunaan meluas Ivermectin secara sub-piawai menimbulkan beberapa masalah, antaranya; peningkatan kes kesan sampingan buruk hasil dari penggunaan Ivermectin yang tidak bertauliah, kesukaran untuk mencari sukarelawan dalam ujian klinikal fasa III membabitkan Ivermectin kerana tidak dapat ditentukan siapa yang pernah menggunakan Ivermectin atau tidak, dan akhir sekali menyukarkan pakar untuk menentukan fungsi sebenar Ivermectin dalam merawat jangkitan COVID-19.

Akhir kata, setakat ini Ivermectin tidak lebih dari sekadar rawatan populis, yakni hanyalah sekadar rawatan berdasarkan emosi orang ramai dalam melawan jangkitan COVID-19. Sehingga benar-benar dibuktikan oleh mana-mana kajian dan kemudiannya kajian tersebut dihasilkan semula oleh sekelompok pakar yang lain, selagi itulah penggunaan Ivermectin tidak lain tidak bukan, hanyalah sekadar placebo yang mungkin membahayakan nyawa para pengguna, lebih-lebih lagi mereka yang menggunakannya tanpa nasihat pakar yang bertauliah.

RUJUKAN:

Evans Stephen J.W., Jewell Nicholas P.. (2021) Vaccine Effectiveness Studies in the Field. N Engl J Med DOI: 10.1056/NEJMe2110605.

Horby P, Lim WS, RECOVERY Collaborative Group. Dexamethasone in Hospitalized Patients with Covid-19 – Preliminary Report. N Engl J Med.

“WHO Advises That Ivermectin Only Be Used to Treat COVID-19 within Clinical Trials.” World Health Organization, World Health Organization, 31 Mar. 2021, www.who.int/news-room/feature-stories/detail/who-advises-that-ivermectin-only-be-used-to-treat-covid-19-within-clinical-trials. Visited 4th August 2021

J.H. Beigel, K.M. Tomashek, L.E. Dodd, A.K. Mehta, B.S. Zingman, A.C. Kalil, E. Hohmann, H.Y. Chu, A. Luetkemeyer, S. Kline, D. Lopez de Castilla, R.W. Finberg, K. Dierberg, V. Tapson, L. Hsieh, T.F. Patterson, R. Paredes, D.A. Sweeney, W.R. Short, H.C. Lane, Remdesivir for the treatment of Covid-19—final report. N. Engl. J. Med. (2020).  https://doi.org/10.1056/nejmoa2007764

World Health Organization (2019). World Health Organization model list of essential medicines: 21st list 2019. Geneva: World Health Organization. hdl:10665/325771

Leon Caly, Julian D. Druce, Mike G. Catton, David A. Jans, Kylie M. Wagstaff, The FDA-approved drug ivermectin inhibits the replication of SARS-CoV-2 in vitro, Antiviral Research, Volume 178, 2020, 104787, ISSN 0166-3542, https://doi.org/10.1016/j.antiviral.2020.104787.

Mega, E. R. (2020). Latin America’s embrace of an unproven COVID treatment is hindering drug trials. Nature, 586(7830), 481–482. https://doi.org/10.1038/d41586-020-02958-2

Paho.org. Recommendation regarding the use of ivermectin as a treatment for COVID-19. Available: https://www.paho.org/en/documents/recommendation-regarding-use-ivermectin-treatment-covid-19

Peña-Silva R, Duffull SB, Steer AC, et al. Pharmacokinetic considerations on the repurposing of ivermectin for treatment of COVID-19. Br J Clin Pharmacol 2021;87:1589–90.

Garegnani, L. I., Madrid, E., & Meza, N. (2021). Misleading clinical evidence and systematic reviews on ivermectin for COVID-19. BMJ Evidence-Based Medicine, bmjebm-2021. https://doi.org/10.1136/bmjebm-2021-111678

Artikel dikirimkan oleh Harith Kamal untuk The Patriots, tidak semestinya melambangkan pandangan The Patriots sendiri.


Analisis Puisi Cao Cao Berjudul ‘Lagu Pendek’ (短歌行, Duan Ge Xing)

Dipercayai bahawa
Cao Cao mengarang puisi ini semasa berada dalam sebuah jamuan yang diadakan di
sebuah kapal yang terletak di tebing utara Sungai Chanjiang, betul-betul
sebelum berlangsungnya pertempuran penentuan dengan Kerajaan Wu. Puisi ini
meluahkan keterbukaan hatinya untuk meraih khidmat lebih ramai insan-insan
berbakat.

Dalam
banyak-banyak puisi yang dikarang oleh Cao Cao, puisi Lagu Pendek ini merupakan
puisi paling dikenang – selain kerana lontaran nadanya yang paling lantang di
samping luahan visinya yang paling menyerlah, puisi ini turut dikarang semasa
kelangsungan salah satu pertempuran laut terhebat sepanjang sejarah –
Pertempuran Chibi atau lebih dikenali sebagai Red Cliff.

Di dalam artikel
kali ini, penulis ingin berkongsikan penterjemahan analisis yang dilakukan oleh
laman Chinese To Learn terhadap puisi ini.

PUISI
NYANYIAN PENDEK (短歌行, Duǎn Gē
Xíng) – CAO CAO

对酒当歌, 人生几何？
Dùi jiǔ dāng gé, Rēn shéng jǐ hé?
Dihidang arak maka wajarlah bernyanyi, kerana siapalah tahu lamanya hayat
diri?

譬如朝露, 去日苦多
Pì rū zhāo lù, Qù rī kǔ dūo.
Laksana embun pagi; terlalu banyak hari yang berlalu pergi.

Kita tidak pernah
mengetahui berapa lamakah jangka hayat kita. Mungkin, kita dibenarkan untuk
menjalani kehidupan yang lama. Mungkin juga hayat kita pendek akibat ditimpa
kemalangan, diserang penyakit misteri atau dilanda tekanan mental. Hari esok
sentiasa wujud, namun ia boleh jadi hari esok yang wujud tanpa adanya kita
bersama.

Maka, ketika kita
miliki peluang untuk nikmati secawan minuman, mengapa tidak kita nyanyikan lagu
dan bergembira seboleh mungkin? Nikmati setiap detik kehidupan, dan manfaatkan
detik-detik tersebut.

Kehidupan manusia
yang tidak abadi ini boleh diumpamakan seperti embun pagi: Apabila matahari
terbit, embun akan segera tersejat. Hari dan tahun-tahun yang dah pun berlalu
sangat banyak. Apabila adanya permulaan, maka akan ada juga pengakhiran. Tiiada
yang akan hidup buat selamanya. Begitu juga dengan manusia – mungkin kelihatan
kuat, namun sebenarnya kita bersifat rapuh dan lemah.

慨当以慷, 忧思难忘
Kǎi dāng yǐ kāng, Yōu sī nān wàng,
Terus bersungguh terus bertekad, namun pedihnya gundah buatku terasa tenat.

何以解忧, 唯有杜康
Hé yǐ jǐe yōu, Wéi yǒu dù
kāng.
Dengan apa dapat duka diurai? Tiada lain kecuali Du Kang.

Walaupun kita
telah ditakdirkan untuk hidup dengan masa yang terhad, namun kita tidak
seharusnya lemah semangat. Sebaliknya, kita perlu bersungguh-sungguh dan terus
memasang tekad azam. Sememangnya, perjalanan hidup seseorang itu jarang sekali
berjalan dengan lancar. Fikiran-fikiran kita tidak dapat tidak kadangkala pasti
akan diuji dengan kesusahan dan kegundahan sehingga melemahkan tekad dan
semangat kita untuk terus hidup.

Bagaimana caranya
untuk menyelesaikan semua kekusutan ini? Minumlah secawan arak untuk melupakan
segala kegusaran. Du Kang merupakan pencipta arak legenda. Oleh kerana itu,
namanya digunakan bagi merujuk kepada arak.

青青子衿，悠悠我心
Qīng qīng zǐ jīn, Yōu yōu wó xīn,
Hatiku masih terkenangkan kolar biru milikmu

但为君故, 沉吟至今
 Dàn wéi jūn gù, Chēn yīn zhì jīn.
Hanya untuk kamu maka puisi ini terus kubaca perlahan hingga sekarang.

Baris青青子衿，悠悠我心 berasal
daripada buku Shi Jing. Di dalam Shi Jing, rangkap ini digunakan untuk menceritakan
tentang seorang gadis yang merindukan seorang cendekiawan yang memakai jubah
berkolar biru. Namun, puisi Cao Cao ini tidak ada kaitan dengan tema romantik
atau cinta. Cao Cao merupakan seorang raja feudal yang bercita-cita tinggi.
Impiannya adalah untuk menghimpunkan kekuatan maha hebat dan menakluk dunia.

Makanya di dalam puisi ini, permisalan cendekiawan berkolar
biru merujuk kepada strategis berbakat yang boleh memberikan kemanfaatan besar
dalam memacu impian politik Cao Cao. Cao Cao sentiasa mengenangkan tentang
strategis tersebut dan berhajat untuk memujuknya supaya menyertainya dan
membantunya dalam merealisasikan impian itu. Bahkan, beliau mengarang puisi ini
khas untuk strategis tersebut.

呦呦鹿鸣，食野之苹
Yōu yōu lù míng, Shí yě zhī pīng.
Teresak si rusa menangis sambil memakan mugwort belantara

我有嘉宾, 鼓瑟吹笙
Wó yǒu jiā bīn, Gǔ sè chūi shēng.
Datang padaku si tetamu terhormat, maka ziter dimain musik ditiup.

Di antara banyak-banyak haiwan pemakan rumput, lembu dan rusa merupakan haiwan yang amat memilih. Dengan sifatnya yang seperti itu, mereka memilih untuk memakan makanan yang berkhasiat. Apakah yang dimakan oleh rusa di dalam puisi ini? Saya melihat sebahagian penterjemah menterjemahkan 苹(pīng) sebagai pīngguo (epal). Jika begitu keadaannya, maka ia bermaksud bahawa rusa-rusa tersebut memakan epal yang telah gugur dari pokoknya.

Namun jika kita menyemak kamus Cina-Inggeri MBDG, dapat ditemukan bahawa selain epal, perkataan tersebut juga boleh diterjemahkan sebagai kiambang itik. Kiambang itik adalah tumbuhan yang hidup berapungan di permukaan air yang tenang. Melainkan rusa tahu berenang, maka penterjemahan ini bukanlah pilihan yang sesuai. Pendapat lain menerangkan bahawa苹(pīng) dimaksudkan sebagai po hao, yang juga disebut sebagai ai hao mugwort.

Mugwort merupakan nama lain bagi beberapa spesis tumbuhan beraroma. Dalam perubatan tradisional Cina, mugwort digunakan untuk memulihkan kesihatan tubuh di samping turut digunakan sebagai herba perasa pada makanan. Jika keadaannya begitu, maka ternyata rusa-rusa di dalam puisi ini bukan hanya bersifat memilih makanan, tetapi juga menjaga kesihatan.

Dalam dua rangkap yang berikutnya, Cao Cao menerima sesuautu
– sesuatu yang agak jarang, iaitu tetamu yang sangat dihormati dan makanya
beliau menyuruh pemusik-pemusiknya agar mempersembahkan bunyi-bunyian indah
kepada tetamu istimewa ini.

明明如月，何时可掇
Míng míng rú yùe,
Hé shī kě dúo.
Bersinar terang bagai purnama, entah bila dapat kuambilnya?

忧从中来，不可断绝
Yōu cōng zhōng lái, Bù kě
duàn jūe.
Gundah resah menyesak dada, tiada tenang dan meriah menghibur lara.

Bakat yang dimiliki oleh si tetamu ini terlalu hebat, bagaikan terangnya cahaya bulan purnama di dada langit malam yang hitam pekat. Alangkah tingginya hasrat Cao Cao agar tetamu ini menjadi penasihatnya. Namun, adakah tetamu tersebut bersetuju untuk berkhidmat kepadanya?

Jawapannya tidak, atau mungkin belum waktunya lagi. Menerusi rangkap忧从中来，不可断绝, kita dapat menyedari luahan kesedihan yang berterusan daripada Cao Cao. Cao Cao tahu benar bahawa untuk membina sebuah kerajaan yang hebat, beliau memerlukan bantuan daripada ahli-ahli strategi yang berbakat. Cao Cao dahagakan khidmat mereka dan menanggung perasaan gelisah kerana tidak mampu meraihnya.     越陌度阡, 枉用相存Yùe mò dù qiān, Wǎng yòng xiāng cūn. Meredah perih belantara kau datang melawat, kepadaku engkau curah khidmat.

契阔谈宴, 心念旧恩Qì kùo tán yàn, Xīn niàn jiù ēn.Berbual mesra di tengah pesta, mengenang indah dahulu kala

Namun Cao Cao
berasa takjub tatkala mengetahui bahawa tetamu istimewa ini sanggup meredah
perjalanan yang jauh untuk bertemu dengannya. Bagaimanakah perasaan anda
apabila seseorang yang anda hajatkan supaya datang melawat anda tiba-tiba
sahaja datang secara mengejut? Sudah tentu anda berasa gembira. Betapa
gembiranya perasaan tersebut hinggakan anda dan tetamu anda itu berbual-mesra
dengan panjang dan menjamu selera sepuas hati.

月明星稀 , 乌鹊南飞
Yùe míng xīng xī, Wū qùe
nǎn féi.
Bulan benderang bintang bergemerlapan, gagak dan murai terbang ke selatan

绕树三匝, 何枝可依
Rào shù sān zā, Hé zhī kě yī.
Mengelilingi pohon tiga putaran, dahan mana dijadikan sandaran?

Pemandangan langit
yang disinari cahaya bulan sambil burung gagak dan burung murai berterbangan ke
selatan lalu mengelilingi pokok berkemungkinan adalah pandangan sebenar yang
dilihat oleh Cao Cao semasa mengarang puisi ini – atau paling tidak, itulah
gambaran yang terlintas di fikirannya pada waktu itu.

Kiasan pada rangkap
ini juga digunakan sebagai metafora untuk Cao Cao mengingatkan kepada para
cendekiawan berbakat agar jangan bersikap teragak-agak dalam membuat
keputusan  sebaliknya berteguh pendirian.
Dalam erti kata lain, beliau memaklumkan kepada mereka agar datang ke kem
tenteranya dan berkhidmat kepadanya demi merealisasikan impiannya yang mahu
menakluk dunia.

山不厌高 , 水不厌深
Shān bù yàn gáo, Shūi bú
yàn shēn,
Gunung tidak mencela awang tingginya, lautan tidak mengeluh ceruk dalamnya.

周公吐哺, 天下归心
Zhōu gōng tǔ bǔ, Tiān xià
guī xīn.
Tengku Zhou menahan diri dari makan, seluruh diri menghadap mahu mempertuan.

Gunung-ganang tidaklah membenci menjadi rupa bumi yang begitu tinggi dan lautan juga tidaklah marah kerana dijadikan rupa bumi yang teramat dalam. Lebih ramai lelaki berbakat yang datang berkhidmat, lebih hebat pemerintahan sesebuah kerajaan.

Cao Cao menggunakan rangkap ini untuk memaklumkan kepada cendekiawan-cendekiawan berbakat bahawa mereka tidak seharusnya berasa khuatir melihat ramainya stategis yang telah dimiliki oleh Cao Cao pada waktu itu. Hal ini kerana beliau tetap akan bersenang hati menerima khidmat mereka dan setiap seorang dari mereka pasti akan dapat merealisasikan impian masing-masing di samping membantu Cao Cao memenuhi impiannya.

Pada akhir puisi,
Cao Cao menggunakan kiasan tentang Tengku Zhou. Tengku Zhou merupakan kerabat
dari Dinasti Zhou yang memainkan peranan besar dalam menyatukan kerajaan di
bawah pemerintahan abangnya, Raja Wu.

Dalam Shi Ji
dikisahkan bagaimana Tengku Zhou memenangi hati rakyat di seluruh negara.
Menurut buku itu, dalam setiap mandian, Tengku Zhou perlu menghentikan
mandiannya tiga kali, dan dalam setiap waktu makan, beliau perlu berhenti
menjamu selera tiga kali untuk bangun menyambut insan-insan berbakat yang melawatnya.
Hal ini kerana beliau khuatir akan kehilangan khidmat insan-insan berbakat
(andai tidak berbuat demikian).

Menerusi kiasan
ini, kita dapat mengetahui bahawa dua rangkap tersebut bermaksud untuk
memaklumkan kepada strategis-strategis berbakat bahawa Cao Cao akan meneladani
sikap Tengku Zhou dan melayan mereka dengan penuh hormat.

Puisi klasik ini
merupakan sebuah puisi yang memiliki pengertian yang mendalam. Kini, mungkin
kita dapat mengerti apa yang mahu disampaikan oleh Cao Cao menerusi puisinya
itu. Mungkin, kita boleh mengatakan bahawa puisi ini merupakan sebuah puisi
yang mengiklankan kekosongan jawatan di jabatan kerajaan.

Puisi ini bukan sebuah puisi yang ditujukan kepada semua orang, sebaliknya hanya khusus kepada bakat-bakat yang mahu diraih khidmatnya oleh Cao Cao. Untuk tujuan itu, Cao Cao turut mempamerkan keperibadiannya, ketinggian impiannya, dan penghormatan yang bakal diberikan kepada bakat-bakat tersebut sebagai manifesto kegemilangan diri dan kerajaannya.

RUJUKAN:Chinese
To Learn. (15 Januari 2013). The most famous Chinese drinking poem by the hero
of Chaos.
http://www.chinesetolearn.com/the-most-famous-chinese-drinking-poem-cao-cao-duan-ge-xin/


Rufaidah Al-Aslamia: Jururawat Pertama Dalam Islam

Saya tersentak apabila ditegur oleh ibu saya ketika lepas maghrib tadi. Katanya, TP tidak ada apa-apakah penghargaan yang mahu dikalungkan pada para jururawat sempena Hari Jururawat hari ini? Untuk pengetahuan kalian, ibu saya sendiri seorang jururawat. Tetapi agak menyedihkan untuk pihak saya, saya tidak menunjukkan sebarang penghargaan kepadanya.

Lantas, ibu mencadangkan kepada saya agar menukilkan kisah tentang seorang jururawat pertama dalam Islam, Rufaidah untuk membuka mata orang ramai yang dewasa ini seringkali melontarkan cerca kepada profession seorang jururawat itu sendiri. Kebetulan, saya pernah membaca kisahnya, maka saya cuba coretkan kisah ini. Saya sediakan artikel ini dalam bentuk point-point sahaja, untuk memudahkan penulisan saya, dan dalam masa yang sama, memudahkan pembacaan kalian.

Kehebatan Rufaidah Yang Harus Dikenang

– Dilahirkan dalam Bani Aslam, di Madinah. Beliau dilahirkan dalam sebuah keluarga yang memang mempunyai latar belakang perubatan yang baik. Ayahnya sendiri iaitu Saad Al Aslamy ialah seorang tabib dan merupakan guru kepada Rufaidah.

– Berkat dari pengabadian hidupnya pada ilmu perubatan, Rufaidah menjadi seorang seorang jururawat yang mahir. Ketika umat Islam terlibat dalam peperangan, terutama dalam Pertempuran Badar, Uhud, Khandaq dan Khaibar, Rufaidah telah membuka tempat rawatannya sendiri di luar lapangan Majid Nabawi, merawat pada pejuang Islam yang tercedera dalam peperangan.

– Dalam Pertempuran Khandaq, dicatatkan juga bahawa Rufaidah ketika Pertempuran Khandaq, telah merawat Saad bin Muadz yang tercedera kerana terkena panah di tangannya sehingga sembuh lukanya.

– Rufaidah tidak kedekut ilmu, bahkan telah melatih beberapa kaum hawa dengan ilmu perubatan dan kejururawatan yang dimilikinya. Ketika Pertempuran Khaibar, Rufaidah memohon kepada Rasulullah bersama dengan beberapa orang kaum wanita yang lain Penyertaaan mereka membantu umat Islam dan banyak nyawa pejuang-pejuang yang dapat dirawat. Ini membuatkan beliau orang pertama yang memiliki unit rawatan mudah alih pertama yang didokumentasikan dalam sejarah.

– Dikatakan bahawa Rasulullah S.A.W telah membahagikan harta peperangan yang dimenangi kepada Rufaidah, dan bahagian yang dimiliki oleh Rufaidah adalah sama banyak dengan tentera-tentera yang mengangkat senjata di medan pertempuran.

– RCSI(Royal College of Surgeons in Ireland) Bahrain telah mewujudkan sebuah anugerah sempena dengan nama Rufaidah untuk pelajar cemerlang mereka dalam bidang kejururawatan. Pemenang dipilih oleh panel-panel bertauliah yang menilai hasil kerja setiap pelajar.

Kesimpulan

Kisah Rufaidah ini mengajarkan kita satu perkara. Sesungguhnya Islam tidak pernah menindas kaum wanita. Bahkan, dalam kes ini, Rufaidah memainkan peranan yang sangat besar dalam memperjuangkan agamanya. Peranan seumpama dengannya tidak mungkin dapat dilihat di kebanyakan kawasan lain. Bahkan, ia terjadi di sebuah wilayah yang dimana, tidak lama ketika Rufaidah dilahirkan, masih mengamalkan adat menanam anak perempuan hidup-hidup! Jelaslah betapa Islam yang dibawa oleh nabi kita ini benar-benar mengangkat martabat kaum wanita. Akhir kata daripada saya, kepada para jururawat diluar sana, sambutlah salam ikhlas daripada saya.

“Selamat Menyambut Hari Jururawat Sedunia.”

Sumber:

Salim Al-Hassani. Women’s Contribution to Classical Islamic Civilisation: Science, Medicine and Politics. Muslim Heritage. (Link: http://www.muslimheritage.com/article/womens-contribution).

Many centuries before Florence Nightingale, this Muslim woman introduced nursing to the Arabic world. (Link: https://blog.nurserecruiter.com/many-centuries-before-florence-nightingale-this-muslim-woman-introduced-nursing-to-the-arabic-world/)

Samar Yahya. Rufaida Al-Aslamia – the first Muslim nurse. (Link: https://www.msn.com/en-ae/news/middleeast/rufaida-al-aslamia-%E2%80%93-the-first-muslim-nurse/ar-BBz8Txw).

Historical, Cultural, and Contemporary Influences on the Status of Women in Nursing in Saudi Arabia. (Link: http://www.nursingworld.org/MainMenuCategories/ANAMarketplace/ANAPeriodicals/OJIN/TableofContents/Volume112006/No3Sept06/ArticlePreviousTopics/WomeninNursinginSaudiArabia.html)


Tristan Da Cunha – Pulau Paling Terpencil Di Dunia

Tristan da Cunha merupakan nama bagi gugusan pulau yang terletak di Laut Atlantik Selatan. Ia terdiri daripada enam buah pulau yang masing-masing dikenali sebagai Pulau Tristan da Cunha (pulau utamanya), Pulau Inaccessible, Pulau Nightingale, Pulau Middle, Pulau Stoltenhoff, dan Pulau Gough.

Antara keenam-enam pulau tersebut, hanya Pulau Tristan da Cunha sahaja yang dihuni. Itu pun hanya seramai 269 orang sahaja (menurut bancian tahun 2014) sekaligus menjadikannya sebagai pulau paling terpencil di muka bumi. Sementara itu di Pulau Gough, kelibat manusia hanya hadir bagi mengendalikan stesen cuaca yang beroperasi sejak tahun 1956, di samping kunjungan atas tujuan penyelidikan (kebiasaannya ahli meteorologi dan biologi).

Keadaannya yang sunyi daripada manusia membolehkan ekosistem Tristan da Cunha hidup dengan baik. Atas sebab itu jugalah, dua daripada enam pulau di Tristan da Cunha diwartakan sebagai pulau simpanan dan menerima pengiktirafan UNESCO sebagai Tapak Warisan Dunia.

PENEMUAN TRISTA DA CUNHA DAN PENGHUNINYA YANG PERTAMA

Kepulauan Tristan da Cunha dijumpai buat kali pertama pada tahun 1506 oleh seorang peneroka Portugis yang bernama Tristão da Cunha. Ketika itu, beliau sedang mengepalai konvoi ke India. Cuma malangnya, sejarah tidak merekodkan secara jelas sama ada Cunha sempat turun ke kapal dan menjejakkan kakinya ke kepulauan tersebut atau beliau hanya sekadar melihatnya dari atas kapal sahaja. Dek kerana itu, sejarah penemuan Trista da Cunha tidak mempunyai kisah yang panjang.

Apapun, selepas kepulauan tersebut dijumpai, ia langsung sahaja dimata-matai oleh pihak Perancis, Belanda, dan Syarikat Hindia Timur Inggeris yang berhasrat mahu merebutnya. Namun, tiada satu pun daripada mereka berjaya dan Tristan da Cunha kekal sepi buat tiga kurun lagi.

Memasuki tahun 1810, pulau tersebut menyambut penghuni pertamanya dari Salem, Massachusetts. Beliau yang dikenali sebagai Jonathan Lambert lantas menabalkan dirinya sebagai maharaja dan mengubah nama kepulauan tersebut menjadi Islands of Refreshment. Untung sabut timbul dan untung batu tenggelam. Untung Lambert pula tertanam jauh di dalam pusara. Keberadaannya di Tristan da Cunha hanya berlangsung selama dua tahun lantaran ajal datang menyapa.

Tahun 1816, kepulauan Tristan da Cunha secara rasmi jatuh ke tangan Empayar British. Semenjak itu, anggota ten-tera dihantar ke sana bagi tujuan kawalan keselamatan. Namun, mereka diundurkan pada tahun berikutnya. Hanya tiga orang sahaja terkecuali, di mana salah seorangnya dikenali sebagai Korporal William Glass. Glass menggalas tanggungjawab memelihara maslahat pulau tersebut dan mendirikan petempatan tetap.

Dekad-dekad berikutnya menyaksikan pulau Tristan da Cunha menerima kunjungan manusia secara berkala. Rata-ratanya terdiri daripada anak kapal yang terselamat dari malapeta-ka di tengah samudera.

Menjelang tahun 1856, populasi Tristan da Cunha mencapai seramai 71 orang. Namun, kebu-luran menye-rang pada tahun berikutnya dan mengakibatkan kebanyakan mereka pindah keluar. Kejadian tersebut meninggalkan pulau itu dengan hanya 28 orang sahaja, sebelum angkanya meningkat semula kepada 97 orang pada tahun 1886.

Sebagai bumi yang ditatahi gunung berapi, Tristan da Cunha tidak lekang dari ben-cana alam. Oleh kerana itu, tahun 1961 menyaksikan evakuasi besar-besaran dijalankan apabila para penghuninya digusarkan dengan anca-man letusan gunung berapi. Mereka dipindahkan ke England melalui Nightingale dan hanya pulang dua tahun kemudian. Bagaimanapun, tidak sedikit yang memilih untuk menetap terus di England dan ada juga yang menghembuskan nafas terakhirnya di sana.

Kurangnya manusia di Tristan da Cunha menghadirkan seribu satu hikmah buat hidupan liar di sana. Tumbuhan mekar disuguhi matahari dan burung-burung bebas terbang sambil bernyanyi. Bertepatan dengan kekayaan alamnya, Pulau Gough dan Pulau Inaccessible diwartakan sebagai pulau simpanan. Kedua-dua pulau itu sememangnya menyimpan spesis hidupan yang tidak dapat ditemui di tempat lain.

Di Pulau Gough misalnya, terdapat dua spesis burung dan 12 spesis tumbuhan endemik. Pulau Inaccessible pula mempunyai dua spesis burung, lapan spesis tumbuhan, dan sekurang-kurangnya 10 spesis invertebrata endemik. Pada tahun 1995, kekayaan alam yang dimiliki Trista da Cunha meraihkannya pengiktirafan dari UNESCO sebagai salah sebuah Tapak Warisan Dunia.

TERJEMAHAN

Wu Mingren. (31 Mac 2019). Tristan da Cunha: Only 269 People Remain on World’s Most Remote Inhabited Island. Ancient Origins.


Pax-Mongolica – Zaman Keemasan Empayar Mongol

Pax Mongolica (bahasa Latin bagi ‘Keamanan Monggol’) merujuk kepada suatu zaman dalam sejarah dunia di mana sebahagian besar Eropah dan Asia berada di bawah kekuasaan Monggol setelah berlangsungnya kempen-kempen ketenteraan yang dilancarkan oleh Genghis Khan dan para penggantinya. Pen4klukan-pen4klukan ini menyumbang kepada kestabilan di wilayah-wilayah yang dikuasai oleh Monggol, sekaligus membawa kepada sebuah era yang aman.

SUASANA DI LALUAN SUTERA SEBELUM PAX MONGOLICA

Empayar Monggol ditubuhkan oleh Genghis Khan pada kurun ke-13 dan perluasan wilayahnya dilanjutkan oleh para penggantinya. Empayar ini merupakan empayar daratan paling besar yang pernah wujud dalam sejarah, dan pada zaman kemuncaknya, wilayah naungannya terbentang dari China di sempadan timur hinggalah ke Eropah Tengah di sempadan baratnya.

Pada masa dahulu, kedua-dua penghujung benua itu dihubungkan oleh Laluan Sutera. Kewujudan laluan ini membolehkan berlakunya pertukaran barang dagangan, kebudayaan, dan juga teknologi antara dunia Timur dan Barat.

Laluan Sutera sudah pun wujud sebelum bermulanya era Pax Mongolica. Namun pada era pra-kebangkitan bangsa Monggol, laluan ini tidak lagi selamat seperti dahulukala. Di Barat, agama Kristian dan Islam saling berp3rang. Manakala kawasan steppe pula dikuasai oleh suku-suku nomad yang gasar. Dalam kata-kata, suasana sebegini menghadirkan kesusahan, atau bahkan ancaman bahaya, buat pengembara untuk mengharungi Laluan Sutera.

SUMBANGAN-SUMBANGAN PAX MONGOLICA

Keadaan sedemikian berubah dengan bermulanya era Pax Mongolca. Sebaik sahaja Monggol menguasai seluruh kawasan di Laluan Sutera, mereka juga berupaya menebarkan pengaruh dan kekuasaan di sana. Bahkan, Genghis Khan dan para penggantinya sendiri menggalakkan penggunaan Laluan Sutera, dan mengambil sikap proaktif dalam mengekalkan keselamatan para pengembara.

Sebagai contoh, tentera-tentera pengawal ditempatkan di sepanjang laluan utama, dan pengawalan yang meliputi kawasan yang luas ini dipicukan lagi oleh kelebihan pasukan tentera Monggol yang sememangnya efisien dari segi saiz dan mobiliti. Kualiti keselamatan di Laluan Sutera pada era Pax Mongolica sering dimetaforakan kononnya seorang gadis sunti yang membawa jongkong emas boleh merentasi empayar tanpa menghadapi sebarang gangguan.

Perdagangan antarabangsa juga mengalami kepesatan berkat Pax Mongolica, dan barangan mewah dapat diangkut dari Timur ke Barat atau sebaliknya. Salah satu langkah yang diambil oleh Monggol untuk menggalakkan lagi aktiviti perdagangan adalah dengan menggubal satu sistem tariff dan percukaian yang seragam.

Sebelum era kekuasaan Monggol, setiap entiti politik yang menguasai Laluan Sutera mengenakan sistem tariff dan percukaian yang tersendiri, sekaligus menyukarkan para pedagang. Selain itu, Monggol juga menubuhkan sistem pos yang dikenali sebagai Yam. Sistem ini membolehkan surat mahupun pesanan disampaikan dengan pantas, sekaligus memudahkan lagi komunikasi jarak jauh.

Bukan pertukaran barang dagangan sahaja yang dimanfaatkan melalui Laluan Sutera, namun idea dan teknologi juga dapat dipindahkan dari satu kebudayaan ke satu kebudayaan lain dengan efisien.

Catatan sejarah merekodkan betapa Laluan Sutera membolehkan Buddhisme bertapak di China pada era Dinasti Han. Begitu jualah yang berlaku pada era Pax Mongolica. Berkat keamanan yang dibawa oleh Monggol, Buddhisme-Tibet berjaya memasuki China dan Monggolia, Islam tersebar ke Eropah Timur, dan agama Kristian-Nestorian mengalami pertumbuhan di Eurasia.

Sebahagian khan Monggol memeluk mana-mana kepercayaan yang datang ke wilayahnya, namun ada juga yang mengekalkan agama tradisi yang dianuti. Apapun, penguasa Monggol secara relatif sama sekali tidak memaksakan amalan keagamaan mereka ke atas rakyat jelata dan kebebasan agama dinikmati oleh semua warga.

MALAP DAN SIRNANYA CAHAYA PAX MONGOLICA

Kemekaran Laluan Sutera kemudiannya mendorong kepada malapnya era Pax Mongolica. Pada kurun ke-14 Masihi, wabak bubonik menyerang. Berikutan penggunaan Laluan Sutera yang intensif, wabak berkenaan dengan pantas menular ke setiap pelosok dunia.

Di Eropah, pandemik dikenali sebagai Wabak Hitam. Dianggarkan sehingga 25% populasi Asia dis3rang wabak tersebut. Eropah pula kehilangan 50-60% populasinya. Depopulasi yang gawat ini merupakan salah satu faktor utama yang menyumbang kepada tamatnya era Pax Mongolica.

Selain itu, terdapat satu lagi kemelut signifikan yang dialami oleh Monggol, iaitu perpecahan empayar. Menjelang lewat kurun ke-13 Masihi, Empayar Monggol terbahagi kepada empat buah khanate – iaitu Dinasti Yuan, Ilkhanate, Chagatai Khanate dan Golden Horde.

Selain Dinasti Yuan yang kemudiannya digantikan oleh Dinasti Ming, khanate-khanate yang lain itu semuanya berpecah kepada kelompok-kelompok yang lebih kecil. Dalam erti kata lain, suasana sebegini mengembalikan Laluan Sutera kepada keadaan asalnya, yakni sebelum bangkitnya bangsa Monggol. Dengan demikian, maka berakhirlah era Pax Mongolica.

TERJEMAHAN:

Wu Mingren. (25 Oktober 2018). The Pax Mongolica: When the Mongols Brought Peace to Europe and Asia. Ancient Origins. https://www.ancient-origins.net/history-important-events/pax-mongolica-0010888


Negara-Negara Yang Belum Kena Covid-19 Belum Lengkap Globalisasi

Penularan COVID-19 buat aku tak boleh nak fokus isu geopolitik dan hubungan antarabangsa (IR). Tapi dalam keadaan sekarang, COVID-19 lah satu-satunya isu yang penting bagi dunia.

Even ISIS pun berhenti operasi dan “stay at home”, suruh pengikutnya jangan pergi ke Eropah untuk elak virus. Gila. Malu lah sikit dengan ISIS kalau korang masih degil buat-buat tak sedar tentang bahaya virus ni.

COVID-19 adalah wabak pertama dalam sejarah manusia yang betul-betul bersifat global. Pandemik sebelum ni macam Spanish Flu (1918-1919), Asian Flu (1957-1958), Hong Kong Flu (1968-1970) dan H1N1 (2009-2010) tak kena kat semua negara. Tapi setakat ni, 160 daripada 193 negara anggota Pertubuhan Bangsa-Bangsa Bersatu (United Nations) ada kes COVID-19.

Daripada 160 negara ni, Malaysia berada di tangga ke-18 negara yang paling banyak kes. So jangan ingat keadaan Malaysia tak serius dan masih bersikap sambil lewa.

Sekarang cuma tinggal 33 negara yang masih bebas COVID-19. Negara-negara ni kebanyakannya nama pun orang tak pernah dengar: (1) Korea Utara, (2) Laos, (3) Myanmar, (4) Tajikistan, (5) Turkmenistan, (6) Syria, (7) Yemen, (8) Libya, (9) Mali, (10) Guinea-Bissau, (11) Sierra Leone, (12) Sao Tome & Principe, (13) Botswana, (14) Lesotho, (15) Comoros, (16) Mozambique, (17) Malawi, (18) Burundi, (19) South Sudan, (20) Belize, (21) Saint Kitts & Nevis, (22) Dominica, (23) Grenada, (24) Solomon Islands, (25) Vanuatu, (26) Palau, (27) Micronesia, (28) Marshall Islands, (29) Nauru, (30) Kiribati, (31) Tuvalu, (32) Samoa dan (33) Tonga.

Negara-negara ni adalah antara negara termiskin dan terpencil di dunia. Myanmar dan Laos adalah 2 negara termiskin di Asia Tenggara (ASEAN) dan juga dikategorikan sebagai negara paling kurang membangun (least-developed countries/LDC) oleh PBB.

Negara-negara macam Solomon Islands, Vanuatu, Palau, Micronesia, Marshall Islands, Nauru, Kiribati, Tuvalu, Samoa dan Tonga pula adalah negara Lautan Pasifik yang jarang orang nak pergi. Sebab tu orang Palau hari-hari makan kelawar pun tak kena virus sebab tak ada contact dengan pembawa virus dari negara asing.

Dan agak menakjubkan, Syria, Libya dan Yemen masih belum melaporkan kes COVID-19, especially Libya yang begitu dekat dengan Itali. Ni kira satu rahmat bagi negara diorang. Tak boleh bayangkan kalau COVID-19 mula merebak di negara diorang sebab infrastruktur kritikal diorang seperti hospital dan jalan raya dah kebanyakannya musnah dalam perang saudara yang dah berlangsung bertahun-tahun.

Punca sebenar negara-negara ni belum dijangkiti COVID-19 ialah diorang belum integrate ke dalam sistem ekonomi global (belum capai globalisasi). Tak banyak perdagangan antarabangsa, tak banyak pelaburan, tak ada pembangunan. Sebab tu diorang lebih miskin.

Nak tahu sesebuah negara dah capai globalisasi ke tak, tengok ada tak McD dan Starbucks kat negara tu. Daripada 33 negara ini, 31 tak ada McD (kecuali Libya dan Samoa) dan kesemuanya tak ada Starbucks. Ajaib kan.

Tapi jangan twist pula kata McD dan Starbucks tu pembawa penyakit. Cuma, negara yang ada McD dan Starbucks ni negara yang ada pelaburan asing, ada pelancong, ada expat. COVID-19 ialah pandemik yang tersebar melalui manusia ke manusia. Jadi negara-negara yang kurang terdedah kepada manusia (warga asing) akan lebih selamat.

Globalisasi menjadi punca kemakmuran dunia, tapi juga menjadi asbab COVID-19 dapat merebak dengan pantas. SARS tahun 2002-2003 pun disebabkan oleh coronavirus dan bermula di China, tapi kesan dia tak seteruk COVID-19. Sebab waktu itu China baru nak up, belum betul-betul integrate ke dalam sistem ekonomi global.

Tapi dengan kebangkitan China pada 10 tahun yang lepas, China muncul sebagai negara yang paling banyak keluarkan pelancong dan menerima pengunjung untuk urusan bisnes. Apabila berlaku penularan virus di Hubei dan Zhejiang yang serba terhubung, virus turut dibawa balik ke negara-negara masing-masing terutamanya Eropah (Itali dan Perancis).

Kat Eropah pula ada Schengen Area di mana warganegara Kesatuan Eropah (EU) bebas untuk bergerak dari satu tempat ke satu tempat tanpa perlu ada pasport, lagilah senang virus tersebar dari satu negara EU ke satu negara EU, dan dari negara EU ke seluruh pelusuk dunia.

Manakala negara-negara Eropah bukan anggota EU adalah negara-negara Eropah terakhir melaporkan kes dan paling sedikit kes: Serbia, Montenegro, Bosnia, Albania, Kosovo, North Macedonia, Belarus, Ukraine, Moldova dan Rusia. Diorang boleh tutup sempadan lebih awal tanpa fikir Schengen tak Schengen.

Kalau COVID-19 mula-mula bukan muncul kat China tapi kat Congo atau Rwanda, keadaan tak akan jadi macam hari ni, cuma akan jadi macam Ebola yang tertumpu kat Afrika sahaja. Sebab tu jangan bergembira sangat bila China ditimpa musibah hari tu. Dalam dunia globalisasi, setiap satu negara adalah seperti satu tubuh. Salah satu anggota badan sakit, semua anggota badannya juga merasa.

Malah disebabkan China ialah ekonomi ke-2 besar dunia, kemerosotan aktiviti ekonomi di China juga menyebabkan kejatuhan harga minyak sedunia. Kini satu dunia bakal berdepan dengan kegawatan ekonomi.

Jadi ramai sarjana IR jangka selepas COVID-19 reda nanti, dunia akan mula semak balik idea “sempadan terbuka” “visa free” yang selama ni dianggap sebagai dasar yang bagus. Keselamatan sempadan akan diutamakan berbanding kebebasan berdagang. Era globalisasi yang bermula sejak tahun 1989 bakal tamat dan diganti dengan dunia yang lebih tertutup.

Kalau jadi macam tu, aku kena ubah tajuk buku aku dari “Dunia Tanpa Tembok” kepada “Dunia Dengan Tembok”.

*Jualan Dunia Tanpa Tembok III masih dibuka. Sementara duduk di rumah, korang dipersilakan untuk membuat pra-tempah buku secara online (https://www.billplz.com/dtt3 atau https://www.thepatriots.store/store/books/dunia-tanpa-tembok-3) atau Whatsapp (http://wasap.my/60195812791). Buku sampai selepas habis tempoh Perintah Kawalan Pergerakan nanti insya Allah. Cepat sebelum stok habis.

**Nombor-nombor kat peta tu label bagi negara-negara yang aku sebut, ikut turutan. Sementara duduk rumah bolehlah belajar geografi.


Titanic Versi Nazi Jerman

Apabila kapal persiaran mewah RMS Titanic karam di utara Lautan Atlantik pada 15 April 1912 kerana berlanggar dengan aisberg, ia merupakan satu tragedi yang mengorbankan 1,500 penumpang dan krew. Ini sekaligus menjadikan ia tragedi maritim komersial paling banyak mengorbankan nyawa dalam sejarah moden hari ini. Tetapi bagi seorang ahli propaganda ini, tragedi ini amat bagus dijadikan alat untuk memalukan Britain semasa Perang Dunia Kedua (WWII). Orang yang dimaksudkan ialah Menteri Propaganda Nazi Jerman, Joseph Goebbels menerusi filem Titanic (1943).

Goebbels mahu membina Hollywood versi Rhine di Jerman menerusi penubuhan jabatan perfileman Nazi pada tahun 1930. Sepanjang dekad itu, beliau menonton banyak filem Hollywood, memberi insentif kepada pembikin-pembikin filem Jerman dan membebaskan pawagam dan para pelakon dari pelbagai sekatan yang dilaksanakan ketika itu. Dari tahun 1930 hingga 1945, Kementerian Propaganda menerbitkan lebih 1,000 filem. Dua filem yang dianggap bercita-cita besar iaitu Der Ewige Jude (The Eternal Jew) dan Jud Suss (Suss the Jew) dilancarkan pada tahun 1940. Walaupun Der Ewige Jude gagal di panggung, filem Jud Suss mendapat tontonan seramai 20 juta orang dan dianggap filem propaganda anti-Semitik paling berjaya.

Bagaimanapun, Goebbels sedar filem sebegini tidak akan terus mendapat sambutan dalam kalangan penonton. Sudah tiba masanya filem-filem yang diterbitkan bersifat cereka dan mampu menyampaikan mesej propaganda secara tersirat kepada para penonton. Justeru pada musim panas 1940 ketika Adolf Hitler melawat Paris dan mempertimbang semua pilihan ke atas Britain, seorang penulis skrip bernama Harald Bratt mengadakan pertemuan dengan Goebbels di pejabatnya. Skrip yang dibentangkan Bratt sudah cukup menarik perhatian Menteri Propaganda itu. Skrip filem yang dimaksudkan ialah filem Titanic, satu filem propaganda berkenaan tragedi kapal RMS Titanic. Tetapi bagi Bratt, Goebbels dan Hitler, filem ini bukan saja memaparkan tragedi manusia tetapi juga mempersoal integriti dan perwatakan orang British yang dianggap pengecut, tolol dan tamak. Bagi Goebbels sendiri, sekiranya ini berjaya, ia boleh menaikkan lagi prestij beliau di mata Hitler.

Tugas pengarahan filem ini diserahkan kepada Herbert Selpin, seorang pengarah berbakat tetapi mempunyai ego yang besar. Selpin turut digelar ‘Si Landak Kecil’ kerana mempunyai ketinggian yang rendah dan punya perangai yang menjengkelkan. Beliau dipilih kerana beberapa filem arahannya mendapat sambutan ramai dan bersikap apolitikal. Untuk menambah elemen drama, romantis, aksi dan propaganda anti-British, Selpin merekrut bekas pegawai perisik merangkap penulis skrip Walter Zerlett-Olfenius untuk menulis semula skrip Bratt.

Sebagai penulis skrip, Zerlett tidak mengecewakan dan memberi apa yang dimahukan Selpin. Untuk babak pembukaan filem di bilik lembaga pengarah Syarikat White Star Line, pemilik Titanic, penjahat dalam filem ini ialah kelompok kapitalis British yang tidak bermoral dengan mengenepikan risiko keselamatan semata-mata untuk sampai ke seberang Atlantik dalam masa pantas demi meningkatkan harga saham syarikat. Dan semasa kapal tersebut karam, kapitalis-kapitalis ini juga cuba merasuah akses ke bot penyelamat, satu perkara fiksyen yang diadakan Zerlett untuk filem tersebut. Zerlett turut menonjolkan pengerusi syarikat, J. Bruce Ismay yang merasuah Kapten Edward Smith untuk membawa Titanic lebih laju dan tidak menghiraukan amaran tentang aisberg dari seorang Jerman. Penulis skrip itu turut memperkenalkan Pegawai Pertama Petersen yang diangkat sebagai hero yang cuba menyelamatkan penumpang dan memberi bukti penyelewengan Ismay kepada pihak berkuasa. Walaupun tiada unsur anti-Semitik, elemen kehebatan bangsa Aryan turut diselitkan dan pada akhir filem, ia memaparkan mesej menyalahkan ketamakan Britain dalam mengejar keuntungan sehingga membawa kepada tragedi tersebut.

Untuk menjayakan filem tersebut, Selpin diberi belanjawan besar bersamaan $180 juta mengikut nilai hari ini. Dan memandangkan beliau yang terlalu mementingkan kesempurnaan, Selpin turut mendesak diberi jadual penggambaran 87 hari, set penggambaran besar, penggunaan pelakon tambahan membabitkan tentera dan kelasi sebenar dan penggambaran waktu malam. Semua permintaan ini ditunaikan Goebbels walaupun sedar ia bakal mencabar kesabaran rejim untuk melihat hasil akhir filem tersebut.

Untuk merakam babak kapal Titanic tenggelam saja, Selpin meminta sebuah model berskala kecil untuk kapal itu. Tetapi bila melihat ianya tidak mencukupi, beliau meminta sebuah replika model setinggi 30 kaki dan ditempatkan di sebuah tasik. Dan memandangkan Titanic tenggelam pada tengah malam, penggambaran turut diadakan pada waktu malam walaupun mengundang risiko dikesan pesawat-pesawat pengebom British. Dan untuk imej luaran kapal, Selpin turut meminta sebuah kapal mewah sebagai set penggambaran. Ini yang membawa kepada penggunaan kapal Cap Arcona di sebuah pelabuhan Poland. Ini memaksa krew produksi memindahkan krew dan barisan pelakon ke kawasan Baltik dan menjadikan sebuah hotel lima bintang sebagai markas utama mereka.

Dan untuk menambah masalah sedia ada, ingat lagi tentera dan kelasi yang diambil sebagai pelakon tambahan? Tidak seperti rakan-rakan mereka yang bermati-matian berjuang di perbatasan, mereka berparti setiap malam bersama krew dan para pelakon. Tentera yang mabuk akan menceroboh set penggambaran semasa sesi penggambaran dengan merosakkan prop dan set serta meraba pelakon wanita. Sementara para pelakon yang masih mabuk gagal mengingati skrip babak mereka. Ini menyebabkan sesetengah babak mengambil masa berhari-hari untuk disiapkan. Dan semua ini sudah cukup membuatkan Selpin hilang sabar. Pada 15 Mai 1942, semasa bertengkar dengan Zerlett, beliau menggelar tentera Nazi sebagai tidak berguna dan jentera perang Nazi pengecut.

Amukan Selpin dilaporkan oleh Zerlett kepada Goebbels di Berlin dan akibatnya, pengarah tersebut dipanggil untuk menjelaskan apa yang berlaku. Goebbels yang berang mengulangi semula kenyataan Selpin dan mengarahkan semua kenyataan tersebut ditarik balik. Pengarah tersebut yang semakin murung dan mabuk itu enggan berbuat demikian. Ini menyebabkan Selpin ditahan dan dituduh atas dakwaan tidak setia dan khianat. Pada tengah malam 31 Julai 1942, dua pengawal datang ke selnya dan mengikat seluar dalamnya pada rod tingkap tinggi berhampiran siling. Mereka mengarahkan Selpin berdiri di atas sebuah bangku dan memegang rod tersebut tatkala seluar dalam dililit pada lehernya. Bangku tersebut ditarik dan Selpin tidak dapat berpaut pada rod tersebut. Ini menyebabkan kedua-dua pengawal itu mencekiknya sampai mati.

Untuk memastikan tiada lagi masalah, Goebbels mengupah seorang pengarah untuk menghabiskan baki sesi penggambaran. Filem Titanic ini akhirnya tamat penggambaran pada bulan Oktober dan mempunyai durasi di bawah 90 minit. Apabila Goebbels akhirnya dapat menonton filem tersebut, memang benar Selpin dan penggantinya telah menghasilkan filem propaganda sempurna, bukan untuk Nazi Jerman tetapi Britain. Menteri Propaganda itu akhirnya sedar projek sebegini sebenarnya satu kesilapan besar. Mana tidaknya, filem yang memaparkan orang-orang yang tidak berdosa di atas kapal yang diketuai seorang pemimpin yang tidak berkemampuan sebenarnya memberi analogi tentang apa yang berlaku pada Nazi Jerman ketika itu. Filem tersebut diharamkan tayangannya di Jerman tetapi ditayangkan di negara-negara jajahan Nazi Jerman. Siapa sangka, filem ini mendapat sambutan ramai di sebalik kegusaran Goebbels.

Namun filem ini ada satu babak akhir yang paling menyedihkan membabitkan Cap Arcona. Pada akhir WWII, 5,000 tahanan kem terdiri daripada orang Yahudi, Rusia, pejuang pembebasan dan beberapa askar British dibawa berarak ke Baltik dan dikurung dalam kapal tersebut yang berada di Pelabuhan Lubeck. Lima hari sebelum rejim Nazi Jerman pimpinan Laksamana Karl Donitz menyerah kalah, Cap Arcona ditenggelamkan oleh pesawat-pesawat pengebom Typhoon. Api marak dengan cepat di atas kapal dan mana-mana tahanan yang berjaya melepaskan diri akan ditembak dengan mesingan sama ada dari pesawat Tentera Udara Diraja Britain (RAF) atau pengawal-pengawal Schutzstaffen (SS). Hanya 500 tawanan saja yang terselamat dari insiden tersebut.

Pegawai-pegawai Palang Merah dari Sweden dan Switzerland menegaskan mereka telah memberi amaran kepada pihak British akan kewujudan tawanan di atas kapal tersebut. Tetapi entah di mana silapnya, mesej tersebut tidak sampai ke tangan skuadron-skuadron RAF. Kesilapan mereka ini menyebabkan RAF secara tidak langsung memadamkan kesan jenayah perang dan kemanusiaan Nazi. Dan secara tidak langsung, lebih banyak mayat hanyut ke pesisir pantai untuk 25 tahun seterusnya. Pihak tentera bertanggungjawab atas kesilapan tersebut tetapi tiada sebarang permohonan maaf rasmi dari London terhadap waris-waris mangsa yang terlibat.

Filem Titanic versi Goebbels ini hanya ditayangkan di Jerman pada tahun 1950-an selepas semua elemen anti-British dipotong. Bagaimanapun, adegan tenggelamnya kapal tersebut kemudiannya digunakan untuk filem versi British berkenaan Titanic, A Night to Remember yang ditayangkan pada tahun 1958. Walaupun masih dianggap filem propaganda, filem Titanic versi Nazi ini mendapat pujian kerana penggunaan prop dan set yang realistik, teknik sinematografi yang bagus dan mempunyai semua ramuan untuk menjadi sebuah filem hebat dan menjadi sebutan ramai untuk tahun-tahun berikutnya. Jika tidak mengapa pengarah A Night to Remember, Roy Ward Baker memilih untuk mengambil adegan Selpin berbanding memfilemkan adegan tersebut versinya. Menurut penulis buku The Nazi Titanic, Robert P. Watson, Baker berbuat demikian kerana melihat adegan yang diarahkan Selpin amat berkualiti dan realistik gambarannya.

SUMBER

2. Leonard, Tom. (2016). Daily Mail. The Nazi Titanic: Told in a gripping new book, how Goebbels tried to shame the British with an epic film of the Titanic – but it sank as spectacularly as the ship itself. http://www.dailymail.co.uk/news/article-3588013/The-Nazi-Titanic-Told-gripping-new-book-Goebbels-tried-shame-British-epic-film-Titanic-sank-spectacularly-ship-itself.html


Mengapa Aku Banyak Menukilkan Sejarah Melayu Sarawak?

Jawapan aku mudah, senang dan telus. Ini kerana terdapat sebilangan daripada gugusan politik ekstrem seperti ini yang terus menerus menidakkan kewujudan komuniti Melayu di Sarawak. Hari ini, telahan aku selama ini terbukti. Sama ada portal salah petik atau NGO , yang penting kenyataan ini dilihat mempunyai unsur hasutan yang nyata. Bagi aku, kalau nak berpolitik silakan berpolitik atas arena yang luas – tapi bila ada suara sumbang yang menolak kewujudan kaum Melayu di Sarawak, ‘garisan merah’ sudah pun direntas. Buka dahulu Perlembagaan Persekutuan dan Perjanjian Malaysia 1963, kemudian hadam. Hadam elok-elok supaya tidak menggelupur syok sendiri.

Fasal 161 A (7) dalam Perlembagaan Persekutuan terang menyatakan “The races to be treated for the purposes of the definition of “native” in Clause (6) as indigenous to Sarawak are the Bukitans, Bisayahs, Dusuns, Sea Dayaks, Land Dayaks, Kadayans, Kalabit, Kayans, Kenyahs (Including Sabups and Sipengs), Kajangs (including Sekapans,. Kejamans, Lahanans, Punans, Tanjongs dan Kanowits), Lugats, Lisums, Malays, Melanos, Muruts, Penans, Sians, Tagals, Tabuns and Ukits”.

Senarai ini bukanlah ditulis secara semberono oleh Kerajaan Persekutuan tetapi dipersetujui melalui Perjanjian Malaysia 1963. Kata nak perjuangkan MA63, tapi fakta ke laut! Kalau kau tidak percaya dengan apa yang ditulis orang Asia dan lebih mempercayai tulisan orang putih, mungkin kata-kata James Brooke ini boleh menjadi penawar kejahilan itu: “Sarawak belongs to the Malays, Sea Dyaks, Land Dyaks, Kayans, Kenyahs, Milanos, Muruts, Kadayans, Bisayahs and other tribes, and not to us.”

Selain itu jangan dilupakan juga Datu Patinggi Ali, Datu Abdul Ghafur dan Rosli Dhobi dalam sejarah Sarawak. Apa mereka bukan Melayu? Hanya kerana kebencian kau terhadap sesuatu parti yang berteraskan kaum Melayu – kau ‘hilangkan’ kami dari rentetan sejarah Darul Hana? Bagaimana kau boleh mengatakan kau memperjuangkan hak-hak orang Sabah & Sarawak apabila kau sendiri tidak faham apa yang kau perjuangkan, atau siapa yang ingin kau wakilkan?


Bangkit Dan Tumbangnya Sebuah Pompeii

Mungkin sukar menemui sesiapa yang tidak pernah mendengar cerita Pompeii, sebuah kota raya Roman yang musnah dan tertanam dibawah debu gunung berapi dari Gunung Vesuvius yang meletus pada 79 AD. Inilah fakta menarik yang anda boleh tahu mengenai cara mereka hidup, dan maut.

1. Ditubuhkan sekitar 7 Sebelum Masihi, Pompeii adalah kawasan yang membangun pesat dan bandaraya membangun sebelum bencana. Ia merupakan resort percutian untuk golongan Roman yang kaya datang untuk bercuti disana.

2. Gempa kecil kerap terjadi sebelum Vesuvius meletus, namun penduduk Pompeii tidak gentar kerana ianya sudah kerap berlaku dan menjadi satu kebiasaan.

3. Hamba abdi juga panik melarikan diri dan meninggalkan majikan mereka sewaktu gunung Vesuvius meletus, jika ditangkap oleh majikan mereka, mereka boleh dihukum bunuh. Namun disaat ini, masing-masing sibuk memikirkan nyawa mereka sendiri.

4. Golongan Roman di Pompeii tidak tahu bahaya sebenar Vesuvius kerana letusan terbesar yang terakhir berlaku pada 1800 Sebelum Masihi, pada zaman itu ia telah menhancurkan penempatan Zaman Gangsa.

5. Letusan bermula pada pagi 24 Ogos 79 Masihi, hanya sehari selepas Vulcanalia, iaitu perayaan dewa api Rom

6. Letusan itu mungkin berlangsung kira-kira 24 jam tetapi abu, batuan lebur dan batu timbul (Pumice) masih meliputi bandar untuk dua hari seterusnya, sehingga kedalaman sehingga 6 meter (20 kaki) .

7. Aliran Piroklastik sepantas 100 kilometer sejam serta sepanas 300-500 Celsius membunuh serta mengeraskan orang yang bertempiaran lari. Akibat suhu ekstrim dan panas, otak meletup didalam tempurung kepala, darah dan organ mengelegak. Mereka mati dalam keadaan meringkuk kerana otot mengecut pada suhu yang ekstrim, manakala golongan kaya yang bersembunyi didalam villa dengan keyakinan struktur batu marmar mereka menahan letusan juga maut dimasak hidup-hidup oleh bahang yang tersangat panas. Kematian mereka dapat diketahui kerana para arkeologi dan pakar forensik menyiasat mayat mereka yang tertimbun.

8. Tapak Pompeii lenyap ditimbun debu gunung Vesuvius selama 1,500 tahun sehingga penemuan pada 1599 apabila penggalian untuk saliran bawah tanah untuk dialirkan ke sungai tempatan yang melalui dinding purba yag diukir dengan lukisan dan tulisan.

9. Seorang arkitek Domenico Fontana menggali keluar beberapa lukisan-lukisan, tetapi kerana kebanyakkan darinya mempunyai unsur dewasa dan luar tabii ianya tidak dianggap elok untuk tontonan, dia mengambil keputusan untuk menanam semula.

10. Selepas itu, bandar itu perlu menunggu 150 tahun lagi sehingga ianya ditemui semula untuk kali kedua pada 1748 oleh jurutera ketenteraan Sepanyol iaitu Rocque Joaquin de Alcubierre. Pada kali ini, banyak objek dalam keadaan sediakala sepertimana juga keadaan bangunan sewaktu ianya digali.

11. Apaila Raja Francis Naples yang pertama melawat Pompeii untuk pameran artifak bersama isterinya dan anak perempuannya pada 1819, dia sangat malu dengan seni erotik (dewasa). Dia mengambil keputusan untuk mengunci jauh-jauh di dalam kabinet rahsia, hanya boleh diakses oleh “Orang dengan umur matang dan moral yang dihormati”

12. Kini lebih 3 juta orang tinggal berdekatan dengan Gunung Vesuvius dan kini menjadikannya berkemungkinan gunung merbahaya didunia. Letusan terakhir adalah pada tahun 1944, sejak itu, gunung berapi itu tidak aktif, (nasib baik…)

Sumber Rujukan : Dokumentari : The Real Pompeii (National Geographic Channel),
Pompeii The Last Day (BBC) Documentary

Laman Sesawang
http://list25.com/25-mind-blowing-facts-about-the-pompeii-destruction/5/


Perang Dunia Kedua: British Dikepung Lagi

Kegagalan yang ditunjukkan oleh tentera British dalam mengekang serangan Rommel pada Operasi Bunga Matahari membawa padah. Tentera British di Afrika Utara sudah kehilangan seluruh timur Libya dan telah berudur secara besar-besaran sehingga ke sempadan Libya-Mesir. Lebih buruk lagi, sekali lagi tentera British dikepung dalam jumlah yang agak besar. Selepas Dunkirk, kali ini 30,000 Tentera British dan Australia yang terbaik dikepung oleh tentera Afrika Korps pimpinan General Erwin Rommel di Tobruk.

Operasi Bunga Matahari (Operation Sonnenblum)

Sejurus Rommel mendarat di Tripoli bersama-sama Kor Afrika Jerman, beliau melancarkan Operasi Bunga Matahari untuk menghalau tentera British yang bertapak di timur Libya. Dengan berbekalkan sumber dan bekalan yang sedikit serta kegagalan British untuk mengesan kehadiran tentera Jerman, Rommel berjaya mengambil semula timur Libya daripada British. Beliau juga berjaya mengepung 35,000 tentera British dan Australia di Pelabuhan Tobruk.

Kejayaan Rommel ini memberikan aspirasi kepada beliau untuk pergi lebih jauh. Beliau menggariskan bahawa, ‘objektif Kor Afrika Jerman (Afrika Korps) dalam kempen ini ialah Terusan Suez!’.

Tobruk Dikepung

Tobruk merupakan ibu kota Timur Libya dan juga merupakan antara pelabuhan yang paling strategik di Laut Mediterranean. Rommel mengepung tentera British dan Australia di Tobruk pada 10 April 1941, di akhir Operasi Bunga Matahari. Lebih kurang 30,000 tentera Komanwel, kebanyakkan terdiri daripada Tentera Australia terperangkap di situ.

Tentera Komanwel yang terperangkap di situ dipimpin oleh komander tentera Australia, Major General Leslie Morshead. Beliau diarahkan oleh Komander Turus Timur Tengah, General Archibald Wavell untuk mempertahankan Tobruk walau apa jua sekalipun. Wavell juga berjanji akan menyelamatkan tentera Morshead yang terperangkap di Tobruk.

Secara teknikal, Tobruk bukanlah dikepung sepenuhnya kerana masih ada jalan keluar melalui laut di mana Tentera Laut Diraja dan Tentera Udara Diraja British mampu memberi bantuan kepada tentera beliau di Tobruk. Namun bantuan itu terlalu sedikit kerana British masih lagi sibuk bertempur di Greece.

Morshead segera membina beberapa sistem pertahanan di keliling perimeter Tobruk. Pada 11 April 1941, Rommel cuba untuk memasuki Tobruk namun pelabuhan itu berdiri teguh daripada asakan bertubi-tubi Rommel. Satu demi satu kereta perisai Rommel hancur kerana cuba untuk menawan Tobruk. Di penghujung April 1941, Rommel terpaksa menghentikan serangan kerana beliau kekurangan sumber untuk menawan pelabuhan tersebut.

Melihat kegagalan Rommel untuk menakluk Tobruk, Major General Friedrich Paulus, Timbalan Ketua Staf Tentera Darat Jerman, dihantar untuk mengetahui penyebab kegagalan Rommel. Beliau mendapati bahawa Rommel kekurangan sumber dan bekalan yang teruk untuk membuat apa-apa serangan. Rommel diberitahu supaya “tidak ada lagi serangan terhadap Tobruk atau apa-apa jenis ofensif sehingga supply dapat distabilkan.

Operasi Kapak Tempur (Operation Battleaxe)

Selepas Tobruk dikepung, Wavell mula melakar pelan untuk menyelamatkan tenteranya di Tobruk. Cubaan Wavell untuk mengambil Laluan Halfaya (Halfaya Pass), yang merupakan laluan kritikal untuk merusuk tentera musuh melalui padang pasir gagal. Perdana Menteri British, Winston Churchil meluluskan penghantaran sebanyak 43 kapal terbang pejuang, 238 kereta perisai yang terdiri daripada 21 kereta kebal ringan, 82 kereta kebal Cruiser dan  135 kereta perisai lain-lain model ke Alexandria, Mesir. Penghantaran ini dikenali sebagai Konvoi Harimau (Tiger Convoy)

Churchill mengarahkan Wavell untuk menyerang balas tentera Rommel dengan segera merta. Selepas mantan komander Western Desert Force, General Richard O’ Connor ditangkap oleh Rommel, Wavell menggantikan tempat beliau dengan Lt. General Noel Beresford-Peirse dan menamakan semula Western Desert Force kepada Kor Kelapan British (British VIII Corps).

Dengan kekuatan tentera British yang semakin kuat selepas penambahan sejumlah kereta kebal yang banyak, pada 15 June 1941, Wavell melancarkan Operasi Kapak Tempur dengan objektif, menawan Fort Capuzzo, Pelabuhan Sollum dan Halfaya Pass, seterusnya mara terus untuk menyelamatkan tentera Australia yang terperangkap di Tobruk. Sebelum itu, Rommel sudahpun bersedia dengan apa jua kemungkinan. Beliau meletakkan beberapa meriam anti-kereta kebal di sepanjang Laluan Halfaya, tempat dimana kereta kebal British berlalu.

Pada hari pertama pertempuran, Kor Kelapan British pimpinan Beresford-Pierce berjaya menawan pekan Sidi Omar dan Titik 206 (Point 206) namun gagal untuk menawan Halfaya Pass. Wavell gagal untuk menyedari tentang kehadiran meriam anti-kereta kebal di sepanjang bukit di Halfaya Pass. Hal ini menyebabkan separuh daripada kereta kebal British di musnahkan di situ.

Pada hari kedua, Kor Kelapan British berjaya menakluki Fort Capuzzo tetapi dengan kehilangan nyawa dan kemusnahan kereta kebal yang banyak. Melihat daripada situasi ini, Rommel pergi ke barisan hadapan untuk memimpin sendiri tentera-tenteranya di sana. Pada petang itu, Rommel menerima maklumat mengenai pelan Operasi Kapak Tempur daripada salah sebuah kereta kebal British yang rosak berdekatan pekan Sidi Omar. Maklumat ini menjadi kunci kepada kehancuran tentera British secara besar-besaran dalam operasi ini.

Pada hari ketiga, Rommel menyerang balas. Beliau menghantar kesemua kereta kebal reserve beliau di Port Capuzzo untuk merusuk tentera British di Sidi Omar. Beresford-Pierce terkejut dengan serangan yang dilakukan di Sidi Omar dimana merupakan kawasan paling lemah tentera British dalam operasi tersebut. Tanpa mendapat persetujuan daripada Wavell, beliau mengarahkan tenteranya meninggalkan Sidi Omar dan berundur.

Rommel, yang memimpin sendiri serangan di Sidi Omar mengejar tentera Beresford-Pierce sehingga ke Halfaya Pass. Menyedari serangan yang dilakukan oleh Rommel di situ, Wavell mengarahkan tentera British untuk berundur dari Fort Capuzzo untuk mengelakkan daripada terperangkap. Operasi Kapak Tempur, dilancarkan Wavell, untuk menyelamatkan tenteranya yang terperangkap di Tobruk telah gagal.

Epilog

Daripada 238 kereta kebal yang dihantar Churchill ke Afrika Utara, 98 daripadanya musnah dan kebanyakkanya terpaksa untuk dibaiki akibat serangan yang dilakukan tentera Jerman di Halfaya Pass. Wavell langsung tidak menyedari yang Halfaya Pass akan dipertahankan oleh tentera Jerman yang bersenjatakan meriam anti-kereta kebal. Oleh hal yang demikian, 80% kereta kebal British yang musnah akibat bertempur di laluan tersebut. Disebabkan itu juga, Halfaya Pass diberi nama Hellfire Pass (Laluan Api Neraka) oleh tentera British.

Kegagalan Operasi Kapak Tempur disebabkan oleh kegagalan Wavell untuk memperolehi segala maklumat perisikan mengenai kedudukan tentera Jerman. Beliau silap menjangka bahawa kebanyakkan kereta kebal Jerman sedang bertempur di Tobruk yang menyebabkan beliau tidak bersedia ketika Rommel datang dengan segerombolan kereta kebal yang banyak menyerang tenteranya.

Pelan yang dilakar oleh Wavell juga dibuat secara terburu-buru selepas didesak oleh Perdana Menteri British Winston Churchill. Selepas kekalahan di Greece, Churchill mahu segera mengalahkan tentera Jerman dan Itali di Afrika Utara supaya dapat menjadikan Afrika Utara sebagai kawasan strategik untuk serangan balas.

Salah satu kelebihan yang dimiliki oleh tentera Rommel ialah maklumat perisikan. Di luar pengetahuan British, Jerman sudah beberapa kali memecahkan dan membaca kod-kod rahsia sepanjang pendudukan British di Afrika Utara. Tidak hairanlah, Operasi Kapak Tempur berakhir setelah hanya tiga hari sahaja bertempur!

Rommel juga seorang pemimpin tentera yang merendah diri dan berani. Beliau pergi dan memimpin sendiri tentera-tenteranya di barisan hadapan supaya dapat mengetahui situasi sebenar pertempuran dan menaikkan semangat tenteranya di sana. Manakala Wavell hanya memberikan tugas operasi ini kepada komander Kor Kelapan British, Lt. Gen. Beresford-Pierce tanpa berada di barisan hadapan. Apabila Beresford-Pierce mengarahkan pengunduran, Wavell tidak mengetahui langsung tentang hal ini dan gagal mengehntikan arahan tersebut.

Tobruk masih lagi dikepung sehingga November. Berang dengan kegagalan operasi ini, Churchill memecat Wavell sebagai Komander Turus Timur Tengah. Tempat beliau digantikan oleh General Claude Auchinleck, bekas Komander Turus Tentera British di India.

Rujukan:

The REAL Operation Battleaxe 1941 | BATTLESTORM WW2 Documentary (https://www.youtube.com/watch?v=lqGo57Drs24)


Perbandingan Lagu Di Ambang Wati Dengan Syair Hamzah Fansuri

Peminat filem Sembilu dan juga Wings pasti mengenali lagu Di Ambang Wati yang menjadi antara lagu berhantu kumpulan itu. Tatkala mendengar lagu ini, ada sesuatu yang menarik perhatian saya lantas terus menganalisis.  Menariknya lagu ini seringkali dianggap sebagai madah pujangga yang dituju khas kepada wanita kerana frasa “wati” dan juga lagu latar Sembilu. Lagu ini juga terdapat dalam album terakhir Wings sebelum vokalisnya mengundurkan diri.

Di Ambang Wati itu seolah-olah merujuk kepada di ambang mati dan mungkin juga penulis lirik sengaja menterbalikan huruf “M” kepada “W” sebagai tanda Wings sudah berada di ambang perpecahan. Hal ini kerana ketika keluarnya filem Sembilu, hubungan Wings bersama vokalis ini retak menanti belah. Tajuk lagu ini jika dilihat secara literal seolah-olah berbicara mengenai wanita. Hal ini dapat dilihat apabila penggunaan perkataan “Wati” yang sinonim dengan wanita dalam tajuk lagu itu sendiri. Jadi ayuh ikuti analisis ini.

Baris pertama dan kedua lirik lagu iaitu Yang putih bersih, Dalam gita kama membawa maksud Maha Suci Allah yang sering di alun nama-Nya dalam zikir. Hal ini dapat dibuktikan melalui perkataan suci itu sendiri bererti bersih dan kedua-dua frasa tersebut sering dikaitkan dengan warna putih. Sebagai contoh adalah, bersih lagikan putih dan suci lagikan bersih.

Menurut Kamus Dewan Edisi Keempat (2008), gita bermaksud lagu ataupun nyanyian manakala kama pula membawa maksud cinta dan asmara (Wahyunah Haji Abd. Gani, 2018). Lagu cinta pada Tuhan Yang Esa dalam tradisi sufisme boleh disamaertikan dengan alunan zikir. Alunan zikir itu sendiri adalah sebuah bentuk puji-pujian dan memuja Yang Maha Esa.

Walaubagaimanapun terma puja itu sering disalaherti sebagai terma yang kelihatan agak buruk. Lagu cinta yang mengandungi frasa memuja sang kekasih bagi manusia juga bertepatan dengan zikir jika ianya diberikan kepada tuhan.

Baris pertama lirik dan syair dapat dikaitkan melalui maksud Maha Suci Allah. Menurut Syamsuddin Al Sumatrani (dalam Hasjmy, 2019) baris pertama syair membawa maksud Maha Suci Allah yang sempurna. Justeru itu, penulis lirik tersebut cuba menggambarkan kalimah Maha Suci Allah ke dalam perkataan Yang Putih Bersih. Baris pertama lagu dan syair ini berjaya mengungkapkan kekasih yang seyogia dipuja dalam lagu cinta adalah Yang Maha Kuasa lagikan Maha Sempurna.

Seterusnya, baris ketiga dan keempat lirik iaitu Si ratu yang dirindu, Persis citra sakti mimpi insan bermaksud Tuhan yang sentiasa hadir mimpi dan hati setiap hambanya. Menurut Wahyunah Haji Abd. Gani (2018) citra bererti gambaran, lukisan dan imej. Sakti pula bermaksud sebuah kekuasaan di luar kemampuan manusia biasa. Perkataan insan yang terdapat dalam lirik lagu tersebut membawa maksud manusia (Syamsuddin Al-Sumatrani dalam A. Hasjmy, 2019).

Dengan itu, baris tersebut akan berbunyi gambaran di luar kemampuan manusia biasa. Kenyataan tersebut bertepatan dengan kekuasaan Allah yang melampaui kemampuan manusia biasa. Baris kedua hingga terakhir syair memiliki sedikit persamaan dengan baris ketiga serta keempat lirik. Menurut Syamsuddin Al Sumatrani (dalam A. Hasjmy, 2019) baris kedua menyatakan menjadikan manusia yang berilmu dan bebal. Manakala baris ketiga menghujahkan Allah S.W.T yang laisa kamislihi syaiun. Baris keempat pula membicarakan Allah tiada bercerai dengan insan dan semesta sekalian itu.

Tambahan pula, mahbub itu adalah bermaksud kekasih, dalam erti kata lain Allah ialah sebenar-benar kekasih kepada sekalian manusia. Terma ini boleh dipadankan dengan perkataan ratu yang terdapat dalam lirik lagu tersebut. Menurut Kamus Pelajar Edisi Keempat, ratu diertikan sebagai wanita yang ditabalkan sebagai raja. Bukan itu sahaja, ratu juga bermaksud kekasih ataupun permaisuri kepada raja.

Penggunaan ratu dalam lagu ini menggambarkan kekasih abadi manusia iaitu Allah. Namun begitu, jangan pernah tersalah anggap ianya bersifat feminisme kerana tuhan tidak memiliki jantina. Persamaan maksud antara ratu dan mahbub itu secara jelas menyatakan Allah adalah kekasih yang sentiasa bersatu dengan hambanya. Ratu dalam erti kata lain juga digelarkan kepada orang yang paling dicintai dan Allah itulah sebaik-baik “ratu” yang harus di kasihi sepenuh jiwa. Oleh itu, kedua-duanya menyatakan bahawasanya Allah sentiasa ada dalam diri setiap manusia dan tidak akan pernah berpisah dengan hamba-Nya.

Baris pertama dan kedua lirik iaitu Di ambang wati, di dasar hati membawa maksud hati merasai maut yang semakin menghampiri diri. Perkataan di ambang wati itu adalah merujuk kepada kematian jika dilihat pada keseluruhan rangkap lirik tersebut. Terma wati itu mungkin sengaja diterbalikkan oleh penulis lirik daripada perkataan mati bagi menggambarkan situasi kumpulan Wings yang sedang berpecah pada ketika itu. Secara tidak langsung, situasi yang berlaku itu menjadi representasi tentang mesej kematian yang cuba di sampaikan.

Sementelahan itu, baris pertama syair pula mengujahkan bahawa anggotamu dan tubuhmu yang nyata ini pada sangka yang menyangka bahawa jadinya daripada tanah, angin, air serta api (Syamsuddin Al Sumatrani dalam A.Hasjmy, 2019). Mesej tentang kematian disampaikan oleh Hamzah Fansuri adalah lebih tersirat dengan menyatakan asal kejadian manusia ini daripada tanah.

Persamaan antara keduanya adalah kematian yang disebutkan oleh lirik lagu itu akan mengembalikan manusia kepada asal kejadiannya iaitu tanah. Kematian juga adalah saat kembali seseorang itu kepada pencipta untuk selama-lamanya.

Situasi ini mungkin boleh dikaitkan dengan cara manusia itu kembali dengan disemadikan dipusara melalui penyatuan diri dengan tanah. Secara ringkasnya, kedua-dua lagu dan syair tersebut menyatakan manusia itu akan kembali kepada asal kejadiannya iaitu tanah yang menjadi elemen penting dalam penciptaan insan. Secara tuntasnya rangkap lirik dan syair ini menyampaikan mesej tentang kematian yang akan melanda setiap umat manusia.

Baris pertama lirik iaitu Menunggu bayangan berahi membawa erti menanti kasih sayang dan rahmat daripada tuhan. Berahi didefinisikan sebagai perasaan cinta yang teramat dalam terhadap seseorang dan juga berunsurkan nafsu.

Nafsu atau berahi yang merujuk kepada lirik di atas merupakan nafsu baik seperti yang telah difirmankan oleh Allah S.W.T “Wahai jiwa yang tenang (muthmainnah), kembalilah kepada Tuhanmu dengan hati yang redha (kepada Allah) dan diredhai (oleh Allah), maka masuklah ke dalam golongan hamba-hamba-Ku, dan masuklah ke dalam Syurga-Ku.” [Al Fajr : 27-30]. Nafsu muthmainnah ini hadir apabila Allah telah mengiktiraf seseorang itu sebagai hamba-Nya (Yayasan Dakwah Islamiah Malaysia, 2015). Terma bayangan berahi tersebut adalah lambang kepada nafsu muthmainnah yang telah menguasai diri seseorang itu dengan perasaan sentiasa rindu untuk membuat amal kebajikan dan beribadat.

Di samping itu, baris pertama syair pula bermaksud bahawa Allah itu kekasih akan segala arif dan yang nyata pada mengenal Dia (Syamsuddin Al-Sumatrani dalam A.Hasjmy, 2019). Kedua-duanya menerangkan kasih sayang dan rahmat Allah itu akan diperolehi apabila manusia benar-benar mengenali-Nya.

Hal ini dapat dilihat apabila baris pertama lirik ditafsirkan sebagai perasaan dambakan kasih sayang tuhan melalui pengertian berahi dan baris pertama syair memberi jawapan hanya yang arif sahaja dapat mencintai-Nya. Baris syair ini masih lagi menerangkan nafsu muthmainnah yang amat bersesuaian dengan insan yang telah mencapai tahap taqwa dan makrifat. Penggunaan perkataan yang nyata mengenal Dia dan bayangan berahi itu memiliki persamaan apabila disandarkan kepada maksud nafsu muthmainnah tersebut.

Seterusnya, baris ketiga dan keempat lirik iaitu Mendamba ke pangkuan kekasih, Menangis dalam kesyahduan bererti seorang hamba yang ingin kembali kepada Tuhannya sehingga menangis sebagai tanda kesyukuran.

Kondisi ini sering berlaku dalam kalangan ahli sufi pada zaman silam. Hal ini demikian kerana, seorang ahli sufi itu beribadat semata-mata hanya kerana cinta yang mendalam kepada Allah. Mereka sudah tidak mempedulikan kewujudan syurga yang menjadi ganjaran apabila melakukan kebaikan di dunia. Ahli sufi hanya inginkan rahmat dan cinta Allah agar sentiasa tenang dalam menjalankan kehidupan. Terma menangis itu memberi maksud kegembiraan ahli sufi apabila tuhan menerima segala rasa cinta dan rindu itu.

Baris keempat syair ini pula bermaksud maka segala orang yang beroleh makrifat Allah S.W.T itu, senantiasa sampai kepada Allah S.W.T dengan tiada berkeputusan sampainya. Persamaan antara kedua-duanya adalah manusia yang sentiasa rindukan tuhan akan sentiasa berada dalam rahmat tuhan sehingga dirinya kembali kepada Yang Esa. Hal ini dapat dilihat apabila baris keempat syair tersebut seolah-olah memberikan jawapan kepada baris ketiga dan keempat lirik yang ingin kembali kepada tuhan.

Kerinduan yang disampaikan oleh lirik tersebut diselesaikan syair ini dengan penerangan ahli sufi itu akan sentiasa ingin kembali ke sisi tuhan hingga beranggapan dunia hanya fana semata-mata. Baris keempat syair ini menerangkan manusia yang melakukan segala perintah-Nya pasti akan sentiasa dalam rahmat Allah walaupun ajal belum menjemput. Penerimaan Allah terhadap hamba-Nya digambarkan dalam lirik tersebut melalui Menangis dalam kesyahduan. Sekali lagi lirik yang telah disebutkan lagi adalah lambang kegembiraan melalui sebuah tangisan yang sukar untuk diungkapkan.

Konklusinya, lirik lagu ciptaan Loloq ini secara jelas menggambarkan perjalanan dalam menuju tuhan atau lebih dikenali sebagai kematian. Beberapa bait lirik lagu ini juga secara jelas memasukkan unsur kematian dan ianya dapat dikaitkan dengan beberapa rangkap syair Hamzah Fansuri. Walaubagaimanapun, penggunaan laras bahasa dan gaya bahasa yang puitis agak menyukarkan penulis untuk menganalisis lagu ini.

Syair Bismillahirrahmanirrahim pula masih lagi menyatakan mesej kematian tetapi dalam konotasi yang agak tersirat. Penggunaan perkataan tanah dan manusia berasal daripada Allah tamsilnya menunjukkan syair ini juga membicara berkenaan kematian. Persamaan yang wujud antara kedua-dua karya ini mungkin disebabkan penulis lirik tersebut banyak dipengaruhi karya Hamzah Fansuri. Oleh itu, lagu ini memiliki unsur sufisme yang sangat sukar diterjemah melalui syair karya Hamzah Fansuri.

RUJUKAN:

Hasjmy. (2019). Ruba’i Hamzah Fansuri. Kuala Lumpur: Dewan Bahasa dan Pustaka.

Yayasan Dakwah Islamiah Malaysia. (2015). Tingkat-tingkat nafsu. Dipetik dari https://www.yadim.com.my/v2/tingkat-tingkat-nafsu.

Wahyunah Haji Abd. Ghani. (2018). Mestika Kata: Kosa Kata Kesusasteraan Melayu Tradisional. Kuala Lumpur: Dewan Bahasa dan Pustaka.